title: WAGR-oireyhtymä

text: WAGR-oireyhtymään johtaa häiriötila useissa geeneissä, jonka taas aiheuttaa kromosomin 11 mikrodeleetio.


title: WAGR-oireyhtymä

text: Peräti puolet WAGR-oireyhtymästä kärsivistä lapsista sairastuu Wilmsin kasvaimena tunnettuun munuaissyövän muotoon kolmen vuoden ikään mennessä. Onneksi Wilmsin kasvaimen ennuste on varsin hyvä.


title: WAGR-oireyhtymä

text: Tavallisesti ensimmäinen sairaassa lapsessa havaittava piirre on aniridia eli värikalvon synnynnäinen puuttuminen. Se aiheuttaa poikkeuksellista valonarkuutta ja kohonneen kaihiriskin.


title: WAGR-oireyhtymä

text: Sukupuolielinten poikkeavuudet saattavat vaatia korjauksia kirurgisin toimenpitein. Pojilla saattaa olla laskeutumattomat kivekset ja hypospadia, tytöillä sisäisiä poikkeavuuksia mm. munasarjoissa. Sukuelinten poikkeavuuksiin liittyy kasvanut gonadoblastooman riski.


title: WAGR-oireyhtymä

text: WAGR-oireyhtymästä kärsivien henkiset kyvyt ovat suuresti vaihtelevia. Useimmilla esiintyy lievästä keskitasoiseen vaihtelevaa kehitysvammaisuutta, kun taas joillakin kehitysvammaisuus saattaa olla vaikea-asteisempaa ja joillakin älykkyysosamäärä saattaa olla normaali.


title: Daewoo Bus

text: Zyle Daewoo Commercial Vehicle (자일대우상용차) on korealainen linja-autovalmistaja. Se perustettiin 2002. Daewoo Bus valmistaa vain pienen osan autoista omalla merkillään.


title: Tata Daewoo Commercial Vehicle

text: Tata Daewoo Commercial Vehicle (kor: 타타대우|타타대우상용차) on korealainen kuorma-autovalmistaja. Se perustettiin 2003. Tata Daewoo valmistaa vain pienen osan autoista omalla merkillään.


title: RPGFan

text: RPGFan on vuonna 1999 avattu verkkosivusto, jolla julkaistaan tietokoneroolipelejä koskevia uutisia, arvosteluja, ennakoita ja kuvia. RPGFan sisältää myös fanien lähettämää taidetta sekä tietoa pelien soundtrackeistä ja sivuston henkilökunnasta. Sivuston nykyinen päätoimittaja on Eric Farand, ja sen mainonnasta vastaa Stephen Harris. Webmasterinä toimii John McCarrioll.


title: RPGFan

text: Joulukuussa 1997 Mickey Shannon perusti RPG-peleihin keskittyvän LunarNET-sivuston, joka aluksi julkaisi lähinnä vain uutisia. Ensimmäisen uudistuksen myötä sivun sisältö laajeni uusilla osastoilla, joita olivat muun muassa arvostelut, keskustelufoorumit ja FAQ. 1998 sivusto sai huomiota suuremmilta peleihin erikoistuneilta verkkosivuilta julkaistessaan "Final Fantasy VIII" -kuvakaappauksia ja tuolloin uusimmasta Sonic-pelistä tehdyn videon, jollaisia vain harvalla muulla sivulla oli mahdollisuus esittää.


title: RPGFan

text: Kaksi vuotta toimineen LunarNET päätettiin nimetä uudelleen, sillä nykyisen nimen arveltiin haittaavan sivun kävijämääriä: mahdollisesti ihmiset luulivat LunarNETin käsittelevän ainoastaan "Lunar"-pelisarjaa kaikkien roolipelien asemasta. 3. maaliskuuta 1999 sivusto avattiin uudestaan nimellä RPGFan. Vuoden 2000 helmikuuhun mennessä RPGFania oli uudistettu yhteen otteeseen. Lisäksi se oli saanut monia uusia toimittajia, vaikka sivun alkuperäinen perustaja Mickey Shannon ilmoittikin erovansa ylläpidosta ilmoittaen ”menettäneensä kiinnostuksensa pelejä kohtaan”. Jättäessään RPGFanin Shannon loi uudelleen LunarNETin, joka aiemmasta versiosta poiketen kehitettiin vain Lunar-sarjaa varten.


title: RPGFan

text:
Maaliskuusta 2000 lähtien RPGFan ei voinut enää käyttää Working Designs -pelijulkaisijan palvelinta, joka oli siihen asti ollut yksi tärkeimmistä sivuston tukijoista. Korvaavan palvelimen RPGFan löysi GameGlow Networkilta, minkä yhteydessä sivun ulkoasua uusittiin jälleen. GameGlow ehti kuitenkin tukea RPGFania vain parin kuukauden ajan, sillä verkko suljettiin vuoden 2000 lopulla. Sivusto joutui turvautumaan pienen EasilyHosted.com-yhtiön tarjoamaan serveriin. Siitä ei silti muodostunut RPGFanin lopullista ratkaisua, sillä palvelimesta vastuussa olevan henkilön piti keskeyttää sen toiminta maksamattomista laskuista johtuvien
epäselvyyksien vuoksi. Kyseinen mies järjesti RPGFanin väliaikaisesti ystävänsä serverille, jonka alla sivustoa muokattiin sen nykyiseen muotoon. Vuonna 2001 RPGFan teki vuoden mittaisen sopimuksen CIHost-palvelimen kanssa.


title: Iin kirkko

text:
Iin kirkko on Iin evankelisluterilaisen seurakunnan kirkko. Iin seurakunta on kolmanneksi vanhin seurakunta Pohjois-Pohjanmaalla. Se on perustettu noin vuonna 1340. Ensimmäistä kirkkoa alettiin rakentaa heti seurakunnan perustamisen aikoihin ja se valmistui vuonna 1374. Kirkkorakennuksia on vuosisatojen saatossa ollut monia, mutta ne ovat tuhoutuneet ryöstelyjen, sotien ja tulipalojen johdosta. Nykyistä kirkkoa edeltänyt vuonna 1694 rakennettu "Pyhän Laurentiuksen kirkko" paloi salaman sytyttämänä 23. elokuuta 1942. Nykyistä kirkkoa alettiin suunnitella heti tulipalon jälkeen, mutta rakentamaan päästiin sotien vuoksi vasta vuonna 1949.
Kirkon viereen on haudattu sodissa kaatuneet iiläiset sankarivainajat. Vuoden 1955 kesällä paljastettiin sankarihautojen vieressä kaatuneiden muistomerkki. Iin Haminassa, kirkon vieressä sijaitsee vuonna 1970 valmistunut seurakuntatalo. Iin seurakunnalla on hautausmaat Kruununsaaressa sekä Väli-Olhavassa, jossa sijaitsee myös seurakuntatalo.
Nykyinen kirkko sijaitsee Iin Haminassa. Muodoltaan kirkko on edellisen kirkon muotoinen kivinen matalaseinäinen pitkäkirkko, jossa on erillinen kellotapuli. Kirkossa on istumapaikkoja noin 500. Kirkon ovat suunnitelleet arkkitehdit Gustav Strandberg ja Aarne Hytönen. Rakennus vihittiin kirkoksi kesäkuussa 1950. Kirkon alttaritaulun on maalannut taiteilija Eero Nelimarkka.


title: Meckelin oireyhtymä

text: Meckelin oireyhtymä on autosomissa peittyvästi periytyvä geneettinen sairaus, joka johtaa yleensä kuolleena syntymiseen tai hyvin varhaiseen menehtymiseen pian syntymän jälkeen.


title: Meckelin oireyhtymä

text: Meckelin oireyhtymä aiheuttaa poikkeavuuksia munuaisissa, maksassa ja aivoissa. Yleensä sikiöllä on ylimääräinen sormi tai varvas.


title: Meckelin oireyhtymä

text: Meckelin oireyhtymä luetaan osaksi suomalaista tautiperintöä. Se todetaan Suomessa vuosittain noin 5–7 sikiöllä, ja esiintyvyys on luokkaa 1/15 000. Useimmissa muissa populaatioissa syndrooma on selvästi harvinaisempi.


title: Harald Lundqvist

text: Harald Lundqvist on ruotsalainen puuseppä, joka keksi kuuluisan puuhyllyjärjestelmän, joka tunnetaan Suomessa nimellä Lundia. Lundqvist perusti ensimmäisen huonekaluveistämönsä vuonna 1939. Lundqvist nikkaroi verstaassaan hyllyjärjestelmän, joka osoittautui tukevaksi ja kestäväksi, jonka lisäksi se oli muunneltava ja helposti kasattava. Yhdeksän vuotta myöhemmin hän patentoi puuhyllyjärjestelmänsä, jota valmistettiin 1940-luvulta alkaen lisenssillä yli 30 maassa, aluksi yritysten varastohyllyiksi ja 1960-luvulta alkaen yhä enemmän kotikäyttöön.


title: Pelastaja

text: Pelastaja ("Tru Calling") on yhdysvaltalainen televisiosarja, jota alettiin esittää Yhdysvalloissa Fox-verkossa 30. lokakuuta 2003. Sarjassa esiintyvät Eliza Dushku, Zach Galifianakis, Shawn Reaves sekä Jason Priestley.


title: Pelastaja

text: Sarjan päähenkilö on Tru Davies, jonka apua kuolleet voivat pyytää. Kun Trulta on pyydetty apua, hän herää ja elää päivän toisen kerran. Ensimmäisen kauden lopulla ilmaantuu mukaan Jack Harper. Hän on Trun vastakohta: hänkin elää tarvittaessa päivän uudelleen ja pyrkii varmistamaan, että kuollut pysyy kuolleena.


title: Pelastaja

text: Fox peruutti sen tuotannon kesken kauden ja esitti ainoastaan toisen tuotantokauden viisi jaksoa. Kuudes jakso oli jouluteemainen ja esitettiin ensimmäisen kerran vasta vuonna 2008. Suomessa sarjan molemmat tuotantokaudet esitti Subtv 12. lokakuuta 2004 ja 18. lokakuuta 2005 välisenä aikana.


title: Väinämöisen haava

text: Kertomus Väinämöisen veneenveistosta ja Väinämöisen haavasta on osa suomalaisen kansanperinteen loitsua, jota on lausuttu vertavuotavia haavoja parannettaessa eli verta seisautettaessa. Kertomus on samankaltainen ja käytetty samaan tapaan kuin olentojen ja ilmiöiden syntykertomukset, mutta sille annettu nimitys "veren synty" on hieman harhaanjohtava nimitys, sillä tämä kertomus ei selitä veren alkuperää, vaan sitä, miten verta vuotavien haavojen arkkityyppi, "ensimmäinen haava", syntyi ja miten se hoidettiin, tehtiin "ensimmäinen verenseisautus". Kyseessä on tarkkaan ottaen verenseisautuksen syntysanat.


title: Väinämöisen haava

text:
Kertomuksen mukaan suuri tietäjä Väinämöinen veisti vuorella venettä. Usein mainitaan, että kirves ei osunut kiveen eikä kalkahtanut kallioon, tai että Väinämöinen teki venettä tiedolla tai laulamalla. Alun perin tällä lienee tarkoitettu, että työskentely oli hiljaista. Paha henkiolento, kuten piru tai lempo, ohjasi kirveen sivuun, jolloin se osui Väinämöisen polveen. Syntyi vakava vertavuotava haava, jota Väinämöinen lähti hoidattamaan. Muutamasta talosta ei löytynyt kunnollista parantajaa. Vihdoin eräästä talosta löytyi ukko, joka kerskui parantaneensa pahemmatkin haavat. Hän paransi Väinämöisen käyttäen muun muassa taikavoidetta.
Jotkut tutkijat ovat pitäneet tätä rappeutuneena osana Raamatun vedenpaisumuskertomusta. Tämän tulkinnan mukaan Väinämöinen vastaisi tässä yhteydessä Raamatun Nooaa, joka rakensi suuren laivan, arkin, joka selviytyi maailman hukuttaneesta tulvasta mukana olleine eläimineen ja matkustajineen. On arveltu, että suomalaisesta tarinasta olisi jäänyt varsinainen vedenpaisumus pois, koska tarinan tarkoitus oli kertoa haavan parantamisesta, ja vedenpaisumus oli tämän suhteen sivuseikka. Martti Haavion uudemman tulkinnan mukaan kertomus pohjautuu kyllä vedenpaisumuskertomukseen, mutta jo sen Raamattua aikaisempiin tai muuten Raamatun kertomuksesta poikkeaviin, kansainvälisesti laajalle levinneisiin versioihin. Vedenpaisumusmyytti nimittäin tunnettiin monissa kulttuureissa jo paljon ennen Raamatun versiota, esimerkiksi sumerilaisessa Gilgameš-eepoksessa ja kreikkalaisessa mytologiassa.


title: Väinämöisen haava

text:
Suomalaisen mytologian veneenveisto-myytissä on piirteitä, joita ei ole Raamatussa, mutta on muissa vedenpaisumuskertomuksen versioissa. Esimerkiksi veneen veiston hiljaisuus, kun kirves ei kilka kiveen, on tällainen piirre. Raamatussakin Nooa rakentaa arkkiaan salassa, mutta joissain muissa kertomuksissa yliluonnollinen voima, kuten jumala, estää työskentelyn ääntä kuulumasta, ja jopa tekee laivan näkymättömäksi.
Raamatusta poikkeava piirre on myös itse kertomuksen pääaihe, haavoittuminen. Sille löytyy vastineita esimerkiksi Luoteis-Afrikan berbereiden juutalaisperäisestä, mutta ei Raamatun mukaisesta kertomuksesta. Siinä villisian karju hyökkää arkkia tekevän Nooan kimppuun. Haavoittunut Nooa kaivaa kuopan, johon antaa verensä vuotaa. Verestä syntyy leijona, joka vahtii, että karju pysyy poissa. Kuten leijona, myös karju pääsee vedenpaisumuksen ajaksi arkkiin. Arkissa karju aivastaa, ja sen sieraimesta lentää hiiri, joka tekee pahojaan. Leijona aivastaa, ja sen sieraimesta lentää kissa, joka syö hiiren. Siitä lähtien kissat ovat syöneet hiiriä.


title: Väinämöisen haava

text: Verenvuodosta kertovat eräät muutkin vedenpaisumusmyytit. Esimerkiksi skandinaavisessa mytologiassa maailman alkuvaiheissa surmatusta Ymir-jättiläisestä tuli niin paljon verta, että koko härmäjättiläisten suku kuoli, paitsi yksi, joka kiipesi vuorelle vaimoineen. Afrikkalaisen masai-kansan mytologiassa maailman alussa oli Nenaunir-hirviö, jonka ihmisten esi-isä tappoi. Verta vuoti kaikkialle, ja sai aikaan kasvillisuuden. Kabyylit taas selittivät maailman merien syntyneen surmatun jättiläisen verestä. Jurakkisamojedien kertomuksen mukaan maailman alkuvaiheissa kaatui suuri puu, jonka juuresta virtasi "pyhä vesi", joka hukutti maailman. Tämä pyhä vesi samaistetaan usein vereen ja tuleen.


title: Väinämöisen haava

text: Myös suomalaisen kertomuksen joissain versioissa Väinämöisen veri peittää jopa korkeat vuoret. Haavion mukaan vedenpaisumusmyytit, myös Raamatun kertomus, perustuvat ikivanhaan myyttiin alkuolennon tappamisesta ja siitä seuraavasta valtavasta verenvuodosta.


title: Väinämöisen haava

text: Raamatusta poikkeaa myös suomalaisen kertomuksen joissain versioissa esiintyvä laivan kattaminen kalannahkalla eli sammen suomuksella. Tämän piirteen vastine löytyy mansien vedenpaisumusmyytistä. Siinä neulottiin sammennahasta laivaan katos. Mansien tarinan mukaan laiva voidellaan kalanrasvalla, suomalaisen tarinan eräissä versiossa vene voidellaan hylkeen ja kalan rasvalla.


title: Töyhtökääpiöahven

text: Töyhtökääpiöahven ("Apistogramma cacatuoides") on yksi suosituimmista Apistogramma-suvun kääpiökirjoahvenista.


title: Töyhtökääpiöahven

text: Töyhtökääpiöahvenkoiras on naarasta suurempi ja värikkäämpi. Koiraat voivat olla jopa 9 cm pitkiä. Naarat ovat pari senttimetriä lyhyempiä, yleensä noin 5-senttisiä.


title: Töyhtökääpiöahven

text: Lajista on olemassa erivärisiä kantoja, joilla erityisesti pyrstökuviot vaihtelevat.


title: Töyhtökääpiöahven

text: Töyhtökääpiöahventa tavataan Perussa Amazonin ja Ucayali-joen alueella.


title: Töyhtökääpiöahven

text: Töyhtökääpiöahven on aika kiltti kirjoahven, joka kuitenkin muiden kirjoahventen tavoin tarvittaessa puolustaa reviiriään. Lajin vaatima reviiri on kuitenkin aika pieni, joten tarpeeksi isossa akvaariossa töyhtökääpiöitä voi yhdistää muiden pienten kirjoahventen kanssa.


title: Töyhtökääpiöahven

text: Veden lämpötilan tulisi olla 24–27 °C, pH-arvon noin 6–7 ja kovuus pehmeä, 2–10 dH. Akvaarion minimikoko on 80 litraa, mutta isommassa vesiolot on luonnollisesti helpompi pitää vakaina. Töyhtökääpiöt eivät ole kovin nirsoja ravinnon suhteen, mutta niille maistuvat muiden kalojen poikaset ja kaikki ravinteet akvaariossa.


title: Eduard Einstein

text: Eduard Einstein (28. heinäkuuta 1910 – 25. lokakuuta 1965) oli Albert Einsteinin ja Mileva Marićin kolmas lapsi ja toinen poika. Eduard Einstein syntyi Zürichissä.


title: Eduard Einstein

text: Eduard Einstein osoitti ällistyttävää lahjakkuutta jo ennen kouluikää. Hän luki sanomalehtiä ja pystyi opettelemaan ulkoa pitkiä kappaleita valokuvamuistinsa avulla. Kansakoulun ensimmäisellä luokalla Edward luki jo Goethen ja Schillerin kaltaisia saksankielisen kirjallisuuden klassikoita. Hän osoittautui myös lahjakkaaksi pianistiksi.


title: Eduard Einstein

text: Koulussa Eduard oli hyvä oppilas ja läpäisi ylioppilastutkinnon luokkansa parhaimmilla arvosanoilla. Eduard oli kiinnostunut kirjallisuudesta, taiteesta ja musiikista mutta ryhtyi opiskelemaan lääketiedettä, koska halusi psykiatriksi.


title: Eduard Einstein

text: Eduard Einstein kärsi jo lapsena huolestuttavan suurista mielialan vaihteluista. Hän sairastui 20-vuotiaana skitsofreniaan hänen naisystävänsä jätettyä hänet. Eduardia hoidettin aluksi insuliini- ja myöhemmin sähköshokeilla. Sähköshokkiterapia teki Eduardista dementikon, jota ei voinut jättää hetkeksikään oman onnensa nojaan.


title: Eduard Einstein

text: Mileva ja Albert Einstein muuttivat erilleen vuonna 1914. Ero kosketti hyvin paljon Eduardia ja Hans Albertia. Vaikka ero etäännytti poikien ja isän väliä, he kävivät kirjeenvaihtoa ja lomailivat yhdessä. Eduardin sairastumisen jälkeen Albert Einstein ei kuitenkaan enää halunnut tavata poikaansa, joten Eduardista huolehtiminen jäi Milevan vastuulle aina Milevan vuonna 1948 tapahtuneeseen kuolemaan saakka. Eduard Einstein vietti loppuelämänsä vuoroin laitoshoidossa, vuoroin äitinsä luona.


title: 101 dalmatialaista

text: 101 dalmatialaista voi tarkoittaa seuraavia asioita:


title: Jari Puhakka

text: Jari Jouko Juhani Puhakka (s. 16. kesäkuuta 1965) toimii kapellimestarina ja sovittajana eri TV-produktioissa sekä useissa viihdekonserteissa. Suuren yleisön tietoisuuteen hän nousi viimeistään BumtsiBum!-ohjelman kapellimestarina.


title: Jari Puhakka

text: Puhakka aloitti uransa soittaen eri artistien – kuten Kirkan (1984–86) ja Paula Koivuniemen (1986–88) – taustaorkestereissa.


title: Jari Puhakka

text: Hän soitti Boulevard-yhtyeessä, joka edusti Suomea vuoden 1988 Euroviisuissa.


title: Jari Puhakka

text: Vuonna 1990 Puhakka jäi freelance-muusikoksi ja tuolloin myös äänilevytuotanto astui kuvaan mukaan. Hän on toiminut kapellimestarina ja sovittajana lukuisissa eri artistien levytyksissä 1990-luvulta alkaen sekä tuottanut albumeja muun muassa Eija Kantolalle, Joel Hallikaiselle, Kake Randelinille ja Kari Tapiolle.


title: Jari Puhakka

text:
Puhakka on asunut Vantaan Metsolassa, mutta päätti vuonna 2012 muuttaa Keski-Suomeen.
Puhakka avioitui tammikuussa 2016 Thaimaassa iskelmälaulaja ja Tangomarkkinoiltakin tutun Kaija Lustilan kanssa. Pari ehti seurustella ennen liiton solmimista kuutisen vuotta ja he kihlautuivat vuonna 2012. Lokakuussa 2012 Puhakka tuomittiin Helsingin käräjäoikeudessa Lustilan pahoinpitelystä.


title: Jari Puhakka

text: Näyttelijä Johanna Puhakka on Jari Puhakan tytär.


title: Shinagawa

text: Shinagawa () on yksi Japanin pääkaupungin Tokion erillisalueista. Se sijaitsee kaupungin eteläosassa Tokionlahden rannalla Tokion keisarillisen palatsin eteläpuolella ja rajautuu Kōtōn, Meguron, Minaton, Ōtan ja Shibuyan erillisalueisiin. Shinagawassa on 385 702 asukasta (vuonna 2017) ja sen pinta-ala on 22,84 neliökilometriä.


title: Shinagawa

text:
Shinagawan erillisalueella on 27 kaupunginosaa, jotka jakautuvat yhteensä 130 osa-alueeseen (). Yhteen kaupunginosaan kuuluu yhdestä kahdeksaan osa-aluetta.
Suuri osa Shinagawan itäosasta sijaitsee täyttömaalla, länsiosan korkeammalle kohoava alue muodostuu Musashinon kukkuloloiden reunamista. Vaikka suuri Shinagawan rautatieasema sijaitseekin Minaton alueella, se palvelee myös Shinagawaa. Suuri hotellikeskittymä aseman ympärillä muistuttaa Shinagawan roolista Edo-kaudella ensimmäisenä postiasemana, jonka matkailija saavutti lähdettyään Edosta kohti Kiotoa.


title: Hans Albert Einstein

text: Hans Albert Einstein (14. toukokuuta 1904 – 26. heinäkuuta 1973) oli Albert Einsteinin ja Mileva Marićin toinen lapsi ja ensimmäinen poika. Vuoteen 1986 asti luultiin Hans Albertin olleen ensimmäinen lapsi, mutta Einsteinin ja Marićin kirjeiden ansiosta huomattiin perheeseen syntyneen tytär, Lieserl Einstein. Hans Albert Einstein oli hydrauliikan professori Kalifornian yliopistossa, Berkeleyn kampuksella.


title: Hans Albert Einstein

text: Hans Albert syntyi Bernissä, jossa hänen isänsä oli töissä patenttitoimistossa. Hänelle syntyi Eduard Einstein -niminen veli kuusi vuotta myöhemmin Zürichissä. Perhe muutti vuonna 1914 Berliiniin ja pian Mileva palasi poikien kanssa takaisin Zürichiin, kun avioliitto oli kariutumassa Milevan ja Albert Einsteinin välillä. Vuonna 1919 suhde päätyi eroon, mikä oli hyvin hankalaa nuorille pojille. Raskaimmin eron otti Hans Albert.


title: Hans Albert Einstein

text: Vuonna 1927 Hans Albert meni Frieda Knechtin kanssa naimisiin. Perheeseen syntyi kaksi lasta, Bernhard Caesar Einstein ja Klaus Martin. Poikien lisäksi perheeseen adoptoitiin Evelyn-niminen lapsi. Hans Albertin vaimo kuoli vuonna 1958 ja hän meni uusiin naimisiin Elizabeth Robozin kanssa.


title: Hans Albert Einstein

text: Hans Albert kuoli vuonna 1973 sydämen vajaatoimintaan. Hänet haudattiin Massachusettsiin, lähelle Woods Holea.


title: Hans Albert Einstein

text: Hans Albert työskenteli metalli-insinöörinä Saksan Dortmundissa ennen Yhdysvaltoihin muuttoa vuonna 1938.


title: Pohjansiilikäs

text: Pohjansiilikäs ("Acerbia alpina"), aikaisimmilta nimeltään pohjan siilikehrääjä tai tunturisiilikehrääjä, on siilikkäisiin (Arctiidae) kuuluva perhoslaji. Lajin kuvasi ensimmäisenä italialainen tukimusmatkailija Giuseppe Acerbi vuonna 1799 kun Enontekiön alueella matkatessaan hänelle tuotiin lajin yksilö nähtäväksi. Tuosta yksilöstä hän kirjoitti matkakirjassaan kuvauksen ja maalauksen. Varsinaisen tieteellisen lajinkuvauksen laati ruotsalainen perhostieteilijä Conrad Quensel vuonna 1802 ja antoi lajille nimen "Bombyx alpina". Vuonna 1963 Olavi Sotavalta antoi suvulle Acerbin mukaan uuden nimen "Acerbia".


title: Pohjansiilikäs

text: Pohjansiilikkäällä on monien muiden siilikkäiden tapaan värikäs ja kirjava ulkonäkö. Etusiivet ovat mustanharmaat ja niissä on vaaleankeltaisiä täpliä. Takasiivet ovat hieman vaaleammat ja niiden täplät ovat vaihtelevissa määrin oranssinpunaiset. Ruumis on tumma ja karvainen. Keskiruumiin etuosa ja takaruumiin kärki ovat keltaiset. Siipien kärkiväli on 42–50 mm, naaraat ovat hieman kookkaampia.


title: Pohjansiilikäs

text: Toukka on karvainen, täysikasvuisena 50–55 mm pitkä. Kotelo 20–25 mm pitkä ja huomattavasti sitä suuremman, päärynänmuotoisen kotelokopan ympäröimä.


title: Pohjansiilikäs

text: Lajilla on arktinen levinneisyys. Suomessa sitä on tavattu ainoastaan Enontekiön tuntureilla, pääasiassa Kilpisjärven alueella. Myöhemmin lajia on löydetty muualtakin, Pohjois-Ruotsin lisäksi Pohjois-Venäjältä, Itä-Siperiasta, Altaivuorilta sekä Pohjois-Amerikan arktisilta alueilta. Pohjois-Norjassa laji on tavattu kuitenkin vain kolme kertaa. Pohjansiilikäs lentää yhtenä sukupolvena kesäkuun puolivälistä heinäkuun alkuun. Se on runsaslukuisempi parillisina vuosina.


title: Pohjansiilikäs

text: Pohjansiilikäs on harvalukuinen laji, jonka koiraat lentävät nopeasti lähellä maanpintaa ja ainoastaan aurinkoisina iltapäivinä. Naaras istuu aurinkoisilla kivillä ja lentää harvoin. Elinympäristössä tulee olla runsaasti laakeaa kivikkoa.


title: Pohjansiilikäs

text: Naaras munii 150–330 munaa kivien alapinnoille. Toukkakehitys kestää vähintään kaksi vuotta, mutta epäsuotuina vuosina se voi kestää pitempäänkin. Toukkia löydetään usein piilottelemasta kivien alta. Viimeisen talvehtimisen jälkeen toukka kiipeää heti lumen sulettua kiven päälle, kehrää kotelokopan ja koteloituu.


title: Pohjansiilikäs

text: Vuoden 1799 jälkeen perhosesta ei tehty havaintoja koko maailmassa, ennen kuin vuonna 1962 Olavi Sotavalta sai haaviinsa elävän yksilön Saanan laelta. Sen jälkeen lajia ja etenkin sen kotelokoppia on löydetty alueelta useamminkin. Kun lajia Sotavallan tutkimusten ansiosta opittiin etsimään, sitä on löytynyt laajalti koko arktiselta alueelta. Erikoisena piirteenä pohjansiilikäs voi vaipua diapaussiin elinvaiheesta riippumatta, kun yleensä diapaussi on mahdollinen vain tietyssä vaiheessa.


title: Pohjansiilikäs

text: Ruotsin kansallisessa uhanalaisarvioinnissa pohjansiilikäs on arvioitu erittäin uhanalaiseksi, Suomessa se on silmälläpidettävä (NT)


title: Pohjansiilikäs

text: Toukka on polyfagi ja syö mm. raitaa ("Salix caprea"), verkkolehtipajua ("Salix reticulata") sekä vaivaispajua ("Salix herbacea"), mutta on kasvatuksessa suosinut voikukkaa ("Taraxacum") ja ratamoita ("Plantago").


title: Macintosh IIcx

text: Macintosh IIcx on Applen 7. maaliskuuta 1989 julkaisema tietokone, joka oli pienikokoisempi ja edullisempi versio puoli vuotta aiemmin julkaistusta Macintosh IIx -mallista. IIx:n verrattuna Macintosh IIcx oli hiljaisempi ja sen kotelo oli pienempi, sillä järjestelmä sisälsi vain kolme NuBus-liitäntää. Samaa koteloa käytettiin myös Macintosh IIci ja Quadra 700 -malleissa. Macintosh IIcx:n tuotanto lakkautettiin 11. maaliskuuta 1991.


title: Macintosh IIcx

text: Macintosh IIcx -mallia mainostettiin Macintosh IIx:n tavoin 32-bittisenä tietokoneena, mutta osa emolevylle kovakoodatusta käyttöjärjestelmästä käytti yhä vanhaa, 24-bittistä muistiosoitusta. Kotelo on Applen toistaiseksi ainoa malli, joka on suunniteltu käytettäväksi sekä vaaka- että pystyasennossa. Laitteen päivittäminen oli erittäin helppoa, sillä sen komponentit voitiin vaihtaa työntämällä osat paikalleen ilman ruuvimeisseliä.


title: James Jamerson

text: James Jamerson (29. tammikuuta 1936 – 2. elokuuta 1983) oli yhdysvaltalainen muusikko. Hän toimi basistina useilla merkittävillä Motown Recordsin levytyksillä 1960-luvulla ja 1970-luvun alussa. Jamerson pääsi Rock and Roll Hall of Fameen vuonna 2000.


title: James Jamerson

text: Jamerson syntyi Etelä-Carolinassa ja muutti äitinsä kanssa Detroitiin 1954. Hän oppi soittamaan kontrabassoa ja esiintyi pian useilla Detroitin alueen jazz- ja blues-klubeilla.


title: James Jamerson

text: Jamerson sai kasvaneen maineensa ansiosta toistuvia tilaisuuksia toimia studiomuusikkona. Hän kuului The Funk Brothers -studiomuusikkoryhmään. Hän siirtyi kontrabassosta sähköbassoon 1960-luvun alussa.


title: James Jamerson

text: Jamerson esiintyi mm. Jr. Walker & the All Starsin, Stevie Wonderin, The Miraclesin, The Temptationsin, Martha and the Vandellasin, Marvin Gayen, The Four Topsin ja The Supremesin soul-listahiteillä.


title: James Jamerson

text: Jamersonin suhteet Motown Recordsiin päättyivät virallisesti vuonna 1973. Tästä huolimatta hän soitti vielä 1970-luvulla mm. Al Wilsonin, Hues Corporationin, The Sylversin ja Marilyn McCoon hiteillä.


title: James Jamerson

text: Jamerson tuli tunnetuksi soittotekniikastaan, jossa hän käytti ainoastaan etusormeaan kielien soittamiseen. Jamersonin sormea kutsuttiinkin usein nimellä ”The Hook”.


title: James Jamerson

text: Jamerson menehtyi Los Angelesissa elokuussa 1983 kärsittyään alkoholismista, maksakirroosista, sydämen vajaatoiminnasta ja keuhkokuumeesta. Häntä jäivät kaipaamaan vaimo Annie sekä lapset James Jr., Ivey, Derek ja Doreen, joista Derek katosi noin vuoden isänsä kuoleman jälkeen.


title: Phil Woods

text: Philip Wells "Phil" Woods (2. marraskuuta 1931 Springfield, Massachusetts – 29. syyskuuta 2015) oli yhdysvaltalainen alttosaksofonisti, klarinetisti ja säveltäjä.


title: Phil Woods

text: Woods opiskeli muun muassa Lennie Tristanon johdolla, Manhattan School of Musicissa ja Juilliard Schoolissa.


title: Phil Woods

text: Woods johti omia yhtyeitään ja teki yhteistyötä muun muassa Charlie Barnetin, Jimmy Raneyn, George Wallingtonin, Gene Quillin, Dizzy Gillespien, Buddy Richin, Quincy Jonesin, Benny Goodmanin, Sonny Rollinsin, Benny Carterin, Thelonious Monkin, Billy Joelin, Paul Simonin, Stephane Grappellin, Louis Bellsonin, Steely Danin ja Michel Legrandin kanssa. Hän muutti vuonna 1968 Ranskaan, mutta palasi Yhdysvaltoihin 1972.


title: Phil Woods

text: Woods voitti levytyksillään neljä Grammy-palkintoa. With Quincy Jones


title: Jeff Berlin

text: Jeff Berlin (s. 17. tammikuuta 1953) on yhdysvaltalainen basisti.


title: Jeff Berlin

text: Berlin syntyi musikaaliseen perheeseen, jossa äiti soitti pianoa ja isä lauloi oopperaa. Hän itse oli lapsena lahjakas viulisti, mutta siirtyi 14-vuotiaana bassokitaraan. Hän opiskeli Berklee College of Musicissa.


title: Jeff Berlin

text: Berlin on toiminut 1970-luvun alusta alkaen basistina lähinnä tunnetummille artisteille, mutta julkaissut myös omia albumeita. Hän teki yhteistyötä mm. Bill Brufordin kanssa ja torjui tarjouksen liittyä Van Haleniin.


title: Jeff Berlin

text:
Berlin tunnetaan virtuoosisena fuusiojazzin ja progressiivisen rockin tulkitsijana.Patrick Moraz
Esther Phillips
Patti Austin
David Matthews with Whirlwind
Ray Barretto
David Liebman
Ernie Krivda
Bruford
Don Pullen
David Sancious
Passport
Joe Diorio
Herbie Mann
Allan Holdsworth
Janis Ian
Clare Fischer and Salsa Picante
Shumate-Reno Jazz Quintet
T Lavitz
Henderson-Berlin-Smith-Lavitz
Kazumi Watanabe
k.d. lang
Anderson Bruford Wakeman Howe
Nathan Cavaleri Band
Richie Kotzen
Michael Zentner
Novecento
Chambers-Berlin-Fiuczynski-Lavitz
Henderson-Berlin-Chambers


title: Resorsinoli

text: Resorsinoli on orgaaninen yhdiste (fenyylialkoholi, dioli) muodostuen bentseenirenkaasta ja siihen liittyneestä kahdesta alkoholiryhmästä (OH). Resorsinoli on huoneenlämmössä (20 °C) olomuodoltaan kiinteää, valkoisia kiteitä, jotka muuttuvat vaaleanpunaisiksi ilman tai valon vaikutuksesta tai kosketuksesta raudan kanssa. Sen kemiallinen kaava on CHO ja rakennekaava on CH(OH). Resorsinolista käytetään myös nimityksiä "1,3-bentseenidioli", "m-bentseenidioli", "1,3-dihydroksibentseeni", "m-dihydroksibentseeni", "3-hydroksifenoli", "m-hydroksifenoli", "m-hydrokinoni", "resorsini" ja "resorsiini". Resorsinoli on bentseenidiolin isomeerinen muoto katekolin (1,2-bentseenidioli) ja hydrokinonin (1,4-bentseenidioli) kanssa.


title: Resorsinoli

text: Resorsinolin moolimassa on 110,11 g/mol, sulamispiste 110 °C, kiehumispiste 280 °C, suhteellinen tiheys 1,28 g/cm (vesi = 1,0 g/cm), leimahduspiste 127 °C (c.c.), itsesyttymislämpötila 607 °C sekä CAS-numero 108-46-3. Resorsinoli liukenee veteen 140 g/ 100 ml.


title: Resorsinoli

text: Resorsinolia käytetään formaldehydin kanssa hartseissa, nahan parkitsemisessa, kumikemikaalina, kosmetiikassa, lääkevoiteissa, valokuvauksessa ja väreissä.


title: Resorsinoli

text: Lyhytaikainen altistus ärsyttää silmiä, ihoa ja hengitysteitä. Aineelle altistumisesta voi seurata myös vaikutuksia veressä, johtaen methemoglobiinin muodostumiseen veressä eli methemoglobinemiaan. Toistuva tai pitkäaikainen ihokosketus voi aiheuttaa ihon herkistymisen.


title: Marcus Miller

text: William Henry Marcus Miller, Jr. (s. 14. kesäkuuta 1959, New York) on yhdysvaltalainen jazz-säveltäjä, -sovittaja ja -multi-instrumentalisti. Miller on tullut tunnetuksi bassonsoitostaan, ja hänet tunnetaan erityisesti slap-soittotekniikan uranuurtajana. Hän on tehnyt yhteistyötä mm. Miles Davisin, Herbie Hancockin, Luther Vandrossin, Eric Claptonin sekä David Sanbornin kanssa ja levyttänyt myös useita omia albumeita.


title: Marcus Miller

text: Miller on palkittu useilla Grammyillä.


title: Antilas

text: Antilas on karjalaisen kansanperinteen nimitys morsiamelle ennen häitä, kun hän on vielä äitinsä ja sukunsa ”oma”. Antilas on johdos sanasta "antaa". Häissä äiti ”antaa” omansa toiselle suvulle.


title: Antilas

text: Antilaan itkuvirsi esitetään häissä tai ennen häitä. Siinä surraan antilaan kovaa kohtaloa tai sitä, että äiti ”menettää” lapsensa. Itkuvirsissä antilasta myös neuvotaan ja opastetaan miehelään. Antilaan itkuvirren esittämiseen osallistuu usein antilas itse.


title: Tommy Shannon

text: Tommy Shannon (s. 1946) on yhdysvaltalainen basisti.


title: Tommy Shannon

text: Shannon syntyi Tucsonissa, Arizonassa, ja muutti 9-vuotiaana Länsi-Teksasiin. Hän tapasi Johnny Winterin 1960-luvun lopulla ja teki hänen kanssaan lyhyesti yhteistyötä.


title: Tommy Shannon

text: Shannon soitti kymmenisen vuotta bassoa Stevie Ray Vaughan & Double Trouble -yhtyeessä. Hedelmällinen yhteistyö päättyi vasta Stevie Ray Vaughanin kuolemaan lento-onnettomuudessa 1990.


title: Tommy Shannon

text: Shannon on jatkanut muusikonuraansa turman jälkeen.


title: Thomas Gage (dominikaani)

text: Thomas Gage (1602–1656) oli dominikaanimunkki. Hänen matkansa Amerikan mantereella päättyi paluuseen Englantiin ja uskontokunnan vaihtumiseen. Thomas Gage oli ollut isänsä tahdosta oppilaana Pohjois-Ranskassa sijaitsevassa Pyhän Omerin englantilaisessa jesuiittojen oppilaitoksessa vuodesta 1615 lähtien. Vuonna 1620 Gage siirtyi jatkamaan opintojaan Kastiliassa sijaitsevassa Valladolidin San Gregorion yliopistossa. Viiden opiskeluvuoden jälkeen Gage oli kuitenkin saanut tarpeekseen yliopiston riitaisesta ilmapiiristä ja siellä vallitsevista karuista elinolosuhteista. Gage päätti vaihtaa sääntökuntaa. Vuoden 1625 alussa hänestä tuli Jerezissä sijaitsevan dominikaaniluostarin munkki. Samana vuonna Gage oli jo mukana Uuteen Espanjaan lähtevässä dominikaanien seurueessa, jonka tarkoituksena oli matkustaa Meksikon kautta Filippiineille.


title: Thomas Gage (dominikaani)

text: Thomas Gage, joka kirjoitti matkastaan Uuteen Maailmaan teoksen "The English-American his Travail by sea and Land: or, a New Survey of the West India's (London: R. Cotes, 1648)", oli henkilö, jonka ei toivottu päätyvän Espanjan valloittamiin maihin. Sevillan Casa de Contrataciónin tehtävänä oli valvoa ja estää ulkomaalaisten matkustamien Uuteen maailmaan. Gagen lähtö onnistui munkkitovereiden avustamana.


title: Thomas Gage (dominikaani)

text:
Gage kuvaa syyskuun 12 päivänä 1625 tapahtunutta espanjalaisen laivaston saapumista San Juan de Ulúaan, joka tosin oli saanut kaupunkioikeudet 1615, ja oli siitä lähtien virallisesti ollut Veracruzin Kaupunki:
”Heti maihin astuttuamme huomasimme hyvin juhlalliset valmistelut tapahtumaa varten. Koko kaupunki oli kokoontunut rantaan, siellä olivat valmiudessaan kaikki papit, mukaan luettuina katedraalin papit, kaikkien luostareiden veljeskunnat (joita olivat dominikaanit, fransiskaanit, mercedaarit ja jesuiitat) ristiensä takana seisten, valmiina ohjaamaan uuden varakuninkaan juhlakulkueen katedraalikirkkoon. Papit ja jesuiitat olivat nopeimmat astumaan maihin, samoin suuri Don, Cerralvon markiisi vaimonsa kanssa. Jotkut tulijoista suutelivat pyhänä pitämäänsä maata, koska intiaanit, jotka aikaisemmin olivat palvelleet epäjumaliaan ja uhranneet paholaiselle, oli saatu käännytetyiksi kristinuskoon. Toiset laskeutuivat polvilleen rukoillakseen lyhyesti Neitsyt Mariaa, toiset taas niitä pyhimyksiä, joita pitivät parhaina. Ja jotkut asettuivat oikeille paikoilleen ja niihin asemiin, jotka heille oli kulkueessa omissa säännöissään määrätty.”


title: Thomas Gage (dominikaani)

text: Thomas Gage kertoo, miten dominikaanit viipyivät vain kaksi päivää San Juan de Ulúassa. Heidän matkansa kävi entisen Veracruzin (nykyinen Antigua) kautta kohden vuoristossa sijaitsevaa Jalapaa ja sieltä edelleen Meksikon Kaupunkiin. Thomas Gage jätti Filippiineille matkaavan dominikaanien joukon.


title: Thomas Gage (dominikaani)

text: Gagen matka Uudessa Maailmassa, ja eläminen Antigua Guatemalassa kesti kaksitoista vuotta. Palattuaan monien vaiheiden jälkeen takaisin Englantiin hän kuvaa vaiheitaan eloisasti vuonna 1645 Lontoossa ilmestyneessä teoksessaan, joka nykyisin tunnetaan parhaiten J. Eric S. Thompsonin toimittamana nimellä "Thomas Gage's Travels in the New World". Englantilaiset ja yleensäkin protestanttinen maailma pitivät aikoinaan Thomas Gagen teosta eräänlaisena aikansa latinalaisen Amerikan hakuteoksena. Protestantit eivät juuri luottaneet espanjalaisten omiin kirjoituksiin, paitsi sellaisiin, jotka antoivat epäedullisen kuvan konkistadoreista ja espanjalaisista yleensäkin.


title: Thomas Gage (dominikaani)

text: Meksikossa kulkiessaan Filippiineille matkaavat olivat alttiina monille houkutuksille. Joita silmällä pitäen jo Filip II oli antanut munkkien harharetkiä estävän määräyksen:


title: Thomas Gage (dominikaani)

text: ”Määräämme Uuden Espanjan Varakuninkaitamme ja Kuvernöörejämme, ja pyydämme Sääntökuntien Prelaatteja, kutakin heistä, huolehtimaan kaikella tarmolla ja huolella siitä, että Filippiineille lähetetyt Munkit jatkavat matkaa viivyttelemättä, ja ettei heitä hyväksytä muihin Provinsseihin, eikä suostuta mihinkään poikkeuksiin heidän suhteensa.”


title: Thomas Gage (dominikaani)

text: Ylellisyyttä kammoksuvan Thomas Gagen matka, sen sijaan, että olisi suuntautunut Acapulcosta alkuperäiseen kohteeseensa, Filippiineille, keskeytyi Oaxacan laaksossa, jatkuakseen sieltä jonkin ajan kuluttua Guatemalaan. Oaxacan seudusta kertoessaan hän sanoo, ettei hän missään muualla ole tavannut niin ihanteellisia olosuhteita kuin siellä, ja että hän olisi halunnut elää siellä, ellei eräs tapahtuma juuri heidän siellä ollessaan, olisi kumonnut hänen käsityksensä paikkakunnan ihanuudesta. Oaxacan dominikaanikirkon aarteiden Gage ilmoittaa olleen arvoltaan kaksi tai kolme miljoonaa pesoa.


title: Thomas Gage (dominikaani)

text: Thomas Gage kertoo eräästä Oaxacan dominikaaniluostarin espanjalaisesta veljestä, joka oli kuoltuaan saanut hyvin kunniattoman hautauksen:


title: Thomas Gage (dominikaani)

text:
”Tämä vanha mies kuoli minun ollessani siellä, ja koska häntä ei voinut hänen eläessään moittia mistään, etsittiin syitä moitteisiin vainajan sellistä. Sieltä löytyi arkku, jossa oli joitakin rahoja, joita hän ei ollut eläessään saattanut Superiorinsa tietoon. Hänen ilmoitettiin kuolleen kirkonkirouksen alaisena, joten hän ei voinut saada kristillistä hautausta eikä hautapaikkaa kirkossa tai luostarissa. Niinpä he hautasivat luostarin puutarhaan kaivettuun kuoppaan aiemmin niin kunnioitetun vanhurskaansa kunniattomasti, mukanaan menetetty arvonsa ja maineensa. Tämän he tekivät perusteenaan se, että tämä oli tehnyt syntiä antamaansa köyhyyslupausta vastaan, josta syystä hän oli kirkonkirouksen alainen. Tästä asiasta puhuttiin kaupungissa ja koko maassa paljon ja pidettiin sitä skandaalina, mutta ihmiset puolustautuivat sanomalla, että kyseessä oli kirkonkirous. Totuus oli, että vainaja oli espanjalainen, jolle voitiin tämän kuoltua osoittaa halveksuntaa. Sillä varmastikaan he eivät olisi voineet tehdä näin hänen elinaikanaan tekemänsä, omaisuudesta johtuvan synnin takia...
Nähtyämme tämän omin silmin ja kuultuamme lisäksi paljon eripuraa ja riitoja heidän keskuudessaan, ajattelimme, ettei Oaxaca ole meille sopiva paikka elää. Niinpä me kolmen päivän jälkeen kiiruhdimme sieltä pois ja lähdimme kohden Chiapasia, joka on kolmensadan mailin päässä.”


title: Thomas Gage (dominikaani)

text: Thomas Gagen kirjoittaman teoksen nykyisen laitoksen toimittanut maineikas mayatutkija J. Eric S. Thompson, lausuu mielipiteensä Gagen kuvailemasta munkkiveljen hautauksesta toimittamansa teoksen eräässä alaviitteessä:


title: Thomas Gage (dominikaani)

text: ”Historia, jonka Gage kertoo espanjalaisen munkin häpäisevästä hautaamisesta siunaamattomaan maahan, on sellaisena kuin se on kirjoitettu, uskomaton. Joko asiaan liittyneet tiedot olivat epäuskottavia, tai sitten tärkeitä tietoja on jäänyt huomiotta.”


title: Thomas Gage (dominikaani)

text: Tärkeitä tietoja oli ilmeisesti jäänyt huomiotta, sillä kerjäläissääntökunnan luostarilupauksen pettänyttä munkkia odotti rangaistus, jonka täytäntöönpanosta Alonso Viisaan lakikokoelmassa on selvät määräykset, vaikkakin niitä ehkä sovellettiin harvoin.


title: Thomas Gage (dominikaani)

text: Filippiinien ja Oaxacan sijasta Gage päätyi Guatemalaan, jossa hän toimi erilaisissa kirkollisissa tehtävissä vuoteen 1636. Gage anoi useaan otteeseen lupaa saada palata takaisin Espanjaan. Gagen anomukseen ei kuitenkaan suostuttu, joten hän päätti toimia omin avuin. Hän ratsasti palvelija mukanaan Costa Ricaan, jossa nousi Panaman Portobelloon lähtevään fregattiin. Sitä ennen häneltä olivat merirosvot vieneet kaikki, melkoisen runsaat rahavarat.


title: Thomas Gage (dominikaani)

text:
Gagen antaman todistuksen perusteella hänen entinen
koulutoverinsa, Isä Thomas Holland, hirtettiin joulukuussa 1642. Katolilaisuus sai kaksi muutakin marttyyria Gagen toiminnan vuoksi. Isä Arthur Bell, fransiskaani, tuomittiin kuolemaan 1643 syyllistyttyään Gagen omien sukulaisten luona paavilliseen toimintaan. Jesuiitta Peter Wright, joka oli Thomasin veljen Georgen hyvä ystävä, menetti henkensä 1651, koska oli toimittanut messun.


title: Thomas Gage (dominikaani)

text: Gagen matkakuvausta voidaan pitää paljastusteoksena, jossa valmistellaan Britannian imperiumin suuruutta Espanjan kustannuksella. Oliver Cromwell halusi Gagen Länsi-Intian saarille suuntautuvalle valloitusretkelle, koska oletti Gagen tietävän paljon noista seuduista, vaikka Gagen tiedot koskivat etupäässä Meksikoa ja Guatemalaa. Hispaniolan valloitusyritys epäonnistui surkeasti, vaikka Gage oli Lontoossa vuonna 1648 julkaistussa kirjassaan todistanut espanjalaisten olevan rappeutuneita ja täysin taistelukyvyttömiä, Espanjan siirtomaiden väestön vain odottaessa englantilaisten saapumista ja vapautumista espanjalaisten ikeestä. Gage kuoli Jamaikalla 1656.


title: Thomas Gage (dominikaani)

text: Thomas Gage käyttää Bartolomé de las Casasin ja ilmeisesti myös Girolamo Benzonin kirjoituksia aseena yrityksissään saada Englanti valloittamaan osia Uudesta Mantereesta. Gagen teoksen eräänä johtoajatuksena oli kuvata Meksikon ja Keski-Amerikan olot Englannin väliintulolle suotuisina. Hän on harmissaan siitä, että Englanti oli lyönyt laimin tilaisuutensa löytää Amerikan ensimmäisenä. Gage perustelee toimiaan Las Casasin aikaansaamalla espanjalaisvastaisella Musta legenda -mielialalla, joka oikeuttaisi englantilaiset toimimaan espanjalaisia vastaan samalla tavoin kuin nämä olivat toimineet intiaaneja vastaan.


title: Thomas Gage (dominikaani)

text: Englantiin palattuaan Gage osoittaa kirjeen Sir Thomas Fairfaxille, Cameronin lordille, Englannin ja Walesin sotavoimien komentajalle:


title: Thomas Gage (dominikaani)

text:
”Oikeus omistaa nuo maat kuuluu ilman muuta niiden alkuperäisille asukkaille, jotka voivat omasta halustaan vapaaehtoisesti kutsua englantilaiset suojelijoikseen riippumatta siitä kenellä heihin on omistusoikeus. Tuon omistusoikeuden he voivat siirtää tai luovuttaa toisille. Otettakoon huomioon se epäinhimillinen teurastus, johon intiaanit aikoinaan syyllistyivät uhratessaan niin paljon järjellisiä olentoja kirotuille epäjumalilleen, josta espanjalaiset saivat riittävän syyn riistää näiltä heidän maansa. Tuota samaa perustetta voidaan vielä paremmalla syyllä käyttää espanjalaisia itseään vastaan, koska he ovat uhranneet niin monta miljoonaa intiaania barbaariselle julmuuden epäjumalalleen niin, että monet väkirikkaat saaret ja laajat alueet mannermaata ovat sen johdosta muuttunet asumattomiksi kuten Bartolomé de las Casas, espanjalainen Uudessa Maailmassa sijaitsevan Chiapasin piispa on painetuilla teksteillään todistanut olevan. Mutta jotta tämän luontoinen keskustelu päättyisi ja koska Jumala on antanut maan ihmislasten asuttavaksi, ja koska tuossa maanosassa on monia maita, joita eivät vielä ole sen paremmin espanjalaiset kuin intiaanitkaan asuttaneet, niin miksi minun maanmieheni englantilaiset olisivat estettyjä käyttämään hyödykseen sitä minkä Jumala alusta alkaen on määrännyt ihmiskunnan siunaukseksi?
Mutta en häiritse teidän Korkeuttanne enemmillä tähän asiaan liittyvillä tosiasioilla, vaan tarjoan itseäni ja kaikkia heikkoja avujani (millaisia ne sitten ovatkin) käytettäviksi maani hyväksi”.


title: Thomas Gage (dominikaani)

text: Thomas Gage´s Travels in the New World introduction by J. Eric S. Thompson. University of Oklahoma Press 1985.


title: Chris Squire

text: Christopher Russell Edward ”Chris” Squire (4. maaliskuuta 1948 Lontoo – 27. kesäkuuta 2015 Phoenix, Arizona, Yhdysvallat) oli englantilainen muusikko, joka tunnetaan parhaiten Yesin basistina ja taustalaulajana. Hän esiintyi yhtyeen jokaisella albumilla.


title: Chris Squire

text: Chris Squire syntyi Pohjois-Lontoossa Queensburyn lähiössä ja vietti lapsuutensa Kingsbury-nimisellä alueella. Musiikkiin hän tutustui kuusivuotiaasta laulaessaan St.Andrewin kirkkokuorossa. Tätä kuoroa johti Barry Rose, joka oli myös kirkkourkuri. Hän oli varhainen esikuva, ja Squire kutsuikin hänet soittamaan "Fish Out Of Water" - sooloalbumille sen pilliurkuosuudet.


title: Chris Squire

text: Kuoron aikana hän ystävystyi Andrew Pryce Jackmanin kanssa, joka myöhemmin teki orkesterisovitukset Squiren "Fish Out Of Water" sooloalbumille sekä Yesin Tormato- albumille. 12- vuotiaana Squire liittyi Guildfordin katedraalikuoroon. Squiren koulukaveri ehdotti hänelle bassokitaraa. Squiren ensimmäinen basso oli äidin ostama Futurama, ja hän perusti Pryce Jackmanin kanssa ensimmäisen yhtyeensä The Selfs. Basistina esikuvana oli The Who:n John Entwistle.


title: Chris Squire

text: 1960-luvulla hän käytti LSD:tä, kunnes kerran koki huonon LSD-”matkan”. Hän kertoo, että vietti sen seurauksena kuukausia tyttöystävänsä asunnossa ja kehitti tänä aikana omalaatuisen soittotyylinsä. Squire toipui eikä enää käyttänyt LSD:tä.


title: Chris Squire

text: Ensimmäinen tunnetumpi yhtye The Syn. Tämän rinnalle muodostui kokoonpano Mabel Greer’s Toyshop, johon liittyi myös The Syn -yhtyeessä ollut kitaristi Peter Banks. Kokoonpanoon tulivat myös Jon Anderson, Tony Kaye ja Bill Bruford. Kokoonpanon ja musiikillisten muutosten myötä yhtyeen nimeksi keksittiin Yes.


title: Chris Squire

text:
Yes-yhtyeessä Squire soitti sen perustamisesta lähtien 1968. Hän sävelsi sen materiaalia sekä yksin että yhdessä muiden jäsenten kanssa.
Tunnetuimpia lienevät The Yes Albumin "Your's Is No Discrage", "I've Seen All Good People" sekä Fragile- albumin "Heart of The Sunrise".


title: Chris Squire

text:
Squire oli Yesin kokoonpanossa, kunnes vetäytyi 2015 sairauden vuoksi. Hänellä todettiin toukokuussa 2015 akuutti leukemia, johon hän menehtyi.
Yhtyeessä aiemmin ollut Billy Sherwood korvasi hänet jo sovituissa konserteissa Squiren jouduttua vetäytymään ja ne olivat ensimmäiset ilman Squirea.


title: Kari Lehtomäki

text: Kari "Kunu" Juhani Lehtomäki (s. 14. helmikuuta 1955 Rauma) on raumalainen muusikko ja näyttelijä. Hän on osana suositussa suomalaisessa iskelmäyhtyeessä Finlandersissa, jossa hän soittaa puhaltimia ja laulaa. Musiikkiin Lehtomäki hakeutui jo kansakoulussa, soittaen Rauman Poikasoittokunnassa mm. trumpettia. Ansiotyössä hän oli jonkin aikaa 1970-luvun aikana Rauman Seudun Puhelin Oy:ssä puhelinasentajana. Lehtomäki on työskennellyt uransa aikana muun muassa Uudessa Iloisessa Teatterissa sekä Seitsemän seinähullua veljestä ja Hariolax -yhtyeissä. Nuoruudessaan Lehtomäki soitti Nervous Breakdownissa ja Sonora Swingissä, mutta ammattilaiseksi hän lähti vasta Seitsemään seinähulluun veljekseen. Hän on myös toiminut Kanal Big Bandissa ja Pori Big Bandissa ykköstrumpetistina sekä Rauman kaupungin Puhallinorkesterin kapellimestarina. Lehtomäki opetti vuoteen 2008 saakka Rauman musiikkiopistossa trumpetinsoittoa, mutta jätti opetustyön keskittyäkseen muusikonuraansa. Lehtomäki on toiminut Rauman Muusikot ry:n puheenjohtajana.


title: Kari Lehtomäki

text: Lehtomäki asuu Raumalla ja hänellä on kaksi aikuista lasta. Hänen vaimonsa menehtyi vakavaan sairauteen hoitovirheen vuoksi kesällä 2008. Lehtomäki on nykyisin toista kertaa naimisissa.


title: Kari Lehtomäki

text: Kari Lehtomäki näytteli vuonna 1997 valmistuneessa The Joulukalenterissa Toivo-tonttua ja Pentti Niekseniä. Lehtomäen omien sanojen mukaan Jukka Virtanen näki hänet "Näsänä", ja näin ollen hän sai roolin. Lehtomäki on saanut runsaasti kiitosta roolisuorituksistaan. The Joulukalenteri -rooleistaan monet saattavat muistaa hänet jopa paremmin kuin itse musiikistaan.


title: Punainen viiva (politiikka)

text: Punainen viiva viittaa Suomen eduskuntavaaleissa vuosina 1907–1935 käytettyyn merkintätapaan. Listavaali toteutettiin tuolloin siten, että vaalilippuun oli painettu valmiiksi kaikkien ehdokaslistojen nimet ja äänestäjä merkitsi kynällä punaisen viivan sen listan nimen kohdalle, jolle halusi antaa äänensä.


title: Punainen viiva (politiikka)

text: Vuonna 1906 säädetyn Suomen Suuriruhtinaanmaan Vaalilain 45 §:n mukaan: ""Jos valitsija tahtoo antaa äänensä jonkun valitsijayhdistyksen ehdokaslistan hyväksi, joka on otettu vaalilippuun, merkitköön tämän listan punaisella viivalla."" Vaalilain valmistellut Hermansonin komitea oli päätynyt punaiseen väriin sen erottuvuuden vuoksi, mikä helpottaisi ääntenlaskentaa. Komiteaan kuulunut Emil Schybergson oli pitänyt myös punaiseen väriin liittyvää poliittista symboliikkaa yhteensopivana eduskuntauudistuksen radikaaliuden kanssa. Määräys punaisen värin käytöstä poistui laista vuonna 1935.


title: Punainen viiva (politiikka)

text: Käsite "punainen viiva" on tullut Suomen kansalle tutuksi Ilmari Kiannon vuonna 1909 julkaisemasta romaanista "Punainen viiva". Romaani kertoo Kainuun syrjäseutujen köyhistä asukkaista, jotka valmistautuvat vuoden 1907 ensimmäisiin eduskuntavaaleihin ja odottavat "punaisen viivan vetämisen" muuttavan koko yhteiskunnan hetkessä paremmaksi. Romaaniin perustuvat Matti Kassilan vuonna 1959 ohjaama elokuva "Punainen viiva" ja Aulis Sallisen säveltämä ooppera "Punainen viiva", jonka kantaesitys oli vuonna 1978. Suomessa käytetään edelleen ilmaisua "punaisen viivan vetäminen" tarkoitettaessa vaaleissa äänestämistä, erityisesti vaaliagitaation mukaista tietyn listan kannattamista.


title: Jeff Ament

text: Jeffrey Allen "Jeff" Ament (s. 10. maaliskuuta 1963) on yhdysvaltalainen rock-basisti. Hänet tunnetaan yhtyeestä Pearl Jam, jonka jäsenenä hän on ollut sen historian alusta alkaen.


title: Jeff Ament

text: Ament kasvoi Big Sandy -nimisessä pikkukaupungissa Montanassa. Hän tuli Seattleen 1980-luvun alussa ja oli mukana perustamassa Green River -yhtyettä. Sen hajottua vuonna 1987 Ament kuului Mother Love Bonen perustajajäseniin. Tämänkin yhtyeen ura sai traagisen lopun Andrew Woodin kuoltua heroiinin yliannostukseen maaliskuussa 1990.


title: Jeff Ament

text: Ament ja hänen vanha yhtyetoverinsa Stone Gossard ovat toimineet vuodesta 1990 lähtien Pearl Jamissa, jonka menestyksekäs ura jatkuu yhä. Amentilla on ollut sivuprojektina yhtye Three Fish.


title: Satiini

text: Satiini eli pomsi tai atlas on yksi kudotun kankaan perussidoksista. Muita perussidoksia ovat palttina ja toimikas. Toimikas ja satiini erotetaan toisistaan siten, että satiinissa kankaan sidospisteet eivät kosketa toisiaan.


title: Satiini

text: Satiinikankaan kiilto johtuu kankaan pinnassa olevista loimi- tai kudelankajuoksuista, jotka heijastavat valoa. Satiinista puhuttaessa tarkoitetaan usein kiiltävää, juhlapuvuissa käytettävää polyesterikangasta. Satiinikangas voi kuitenkin olla mitä tahansa materiaalia, sillä nimityksen perusteena on kankaan rakenne.


title: Chaffeen piirikunta

text: Chaffee () on piirikunta Yhdysvalloissa Coloradon osavaltiossa. Piirikunnan hallinnollinen keskus on Salida. Vuonna 2000 asukkaiden määrä oli 16 242. Chaffee on saanut nimensä Coloradon ensimmäsen senaattorin Jerome B. Chaffeen mukaan.


title: Chaffeen piirikunta

text: United States Census Bureaun mukaan Chaffeen kokopinta-ala on 2 629 km², josta vain 4 km² (0,15 %) on vettä.


title: Paul d’Amour

text: Paul d'Amour (s. 12. toukokuuta 1967 Spokane) oli yhdysvaltalaisen Tool-yhtyeen alkuperäinen basisti.


title: Paul d’Amour

text: D'Amour soitti alun perin kitaraa ja liittyi Toolin basistiksi Adam Jonesin esiteltyä hänet yhtyeelle. Tool julkaisi vuonna 1993 debyyttialbuminsa "Undertow'n", mutta d'Amour lähti yhtyeestä vuonna 1995. Hän perusti yhtyeen Lusk, jolta ilmestyi vuonna 1997 psykedeelinen albumi "Free Mars". Hänellä on ollut myös muita projekteja musiikin parissa.


title: Peter Sallis

text: Peter Sallis (1. helmikuuta 1921 Twickenham, Middlesex – 2. kesäkuuta 2017 Northwood, Lontoo) oli englantilainen näyttelijä, jonka tunnetuimpia rooleja ovat muun muassa Norman Clegg englantilaisessa komediasarjassa "Vielä virtaa", Wallacen ääni Wallace ja Gromit -animaatioelokuvissa sekä vesirotan ääni nukkeanimaatiosarjassa "Kaislikossa suhisee".


title: Peter Sallis

text: Sallis jäi eläkkeelle vuonna 2012. Hän kuoli 96-vuotiaana näyttelijöiden lepokoti Denville Hallissa 2. kesäkuuta 2017.


title: Sanity Obscure

text: Sanity Obscure on yhdysvaltalaisen teknisen thrash metal -yhtye Believerin toinen studioalbumi, joka julkaistiin vuonna 1990. Albumin julkaisi ensin R.E.X. Records ja myöhemmin Roadrunner Records 4. heinäkuuta 1991. All Music Guiden mukaan "lukuisat valtavirran lehdet ylistivät albumia, vaikka siitä ei koskaan tullut todella suosittua". Heaven's Metal -fanzine nimesi "Sanity Obscuren" kaikkien aikojen kymmenenneksi parhaaksi kristilliseksi metallialbumiksi vuonna 2010.


title: Sanity Obscure

text: "Sanity Obscure" äänitettiin ja miksattiin Morning Star Studiosissa Spring Housessa Pennsylvaniassa vuonna 1990 tuottajinaan Doug Mann ja Paul Krueger. Albumi masteroitiin The Hit Factoryssa New Yorkissa. Albumin kappaleet yhtä lukuun ottamatta ovat kvartetin Kurt Bachman, Joey Daub, David Baddorf ja Wyatt Robertson käsialaa. Heistä Wyatt Robertson tuli tälle albumille Howe Kraftin tilalle kokoonpanoon.


title: Sanity Obscure

text: "Sanity Obscure" on teknisempi kuin yhtyeen esikoisalbumi, ja eräässä haastattelussa yhtye sanoi "pyrkineensä tekemään kokeellisempia kappaleita". Eräs arvostelija kuvailee, että albumilla "käytetään erilaisia tahtilajeja luomaan yhden ainutlaatuisimmista thrash metal -levyistä, joka on koskaan julkaistu.".


title: Sanity Obscure

text: Sputnikmusicin haastattelussa Bachman sanoi, että albumin sanoitukset on tarkoitettu monitulkintaisiksi, ja että yhtye saa palautetta ihmisiltä, jotka kertovat soveltaneensa niitä omaan elämäntilanteeseensa.


title: Sanity Obscure

text: Vuonna 2005 kanadalainen Retroactive Records otti "Sanity Obscuresta" tuhannen kappaleen uusintapainoksen, johon lisättiin "The Return" -demokasetilta instrumentaalikappaleen "I.Y.F.". Kurt Bachman ja Joey Daub ilmoittivat, etteivät olisi antaneet lupaa kyseiseen tekoon jos heiltä olisi kysytty. Heidän mielestään albumin kappalelistan olisi pitänyt pysyä koskemattomana.


title: Sanity Obscure

text: Mean Deviation -kirjan Jeff Wagnerin ja Steve Wilsonin mukaan kappale Dies Irae "oli metallimusiikissa luova vedenjakaja, ja Mekong Deltaa lukuun ottamatta yksikään toinen extreme metal -yhtye ei ole yhdistänyt tyyliä klassiseen musiikkiin yhtä saumattomasti.". Kurt Bachmanin mukaan kappaleen innoitti Mozartin Requiem-messu. Dies Iraen orkesteriosuuden sovitti tuolloin säveltäjäksi opiskeleva Scott Laird, jonka Kurt Bachman oli tavannut lukiossa. Osuus käsittää jousisoittimia ja Scott Lairdin sisaren, Julianne Laird Hogen sopraanolaulua. Dies irae (lat. vihan päivä) on virsi, jossa lyyrinen minä pyytää armahdusta raamatullisen tuomiopäivän koittaessa. Kappaleen konseptin toteutti Doug Mann ja Believerin osuuden sävelsi Kurt Bachman. Dies irae -runon kirjoitti luultavasti alun perin 1200-luvulla elänyt italialainen fransiskaanimunkki Tuomas Celanolainen ja runoa käytetään pääasiassa katolisen kirkon requiem-messun sequentia-osassa.


title: Sanity Obscure

text: Allmusic-sivuston Bradley Torreanon mukaan "vähien odotusten saattelemana Believer julkaisi tämän raskaan levyllisen sulaa metallia" ja "monet valtavirran lehdet ylistivät "Sanity Obscurea", vaikka siitä ei koskaan tullut todella suosittua." Torreano kuvailee, että nimikappale on "monipuolinen rykäys kiertäviä riffejä" ja että "'Stop the Madness' käsittelee huumevastaisuutta paljon mielenkiintoisemmin kuin useimmat yhtyeen kilpailijat ovat keksineet tehdä." Torreano nostaa kaksi kappaletta albumin selviksi kohokohdiksi: "Dies Irae" ja "Like a Song". "Dies Iraeta" hän kuvaa "ehdottoman eeppiseksi" teokseksi, jossa "oopperamaiset naislaulut ja orkestraatio ovat kauniita vasten raskaita metallikitaroita." "Like a Song" taas on hänen mielestään "intohimoinen, sydämellinen cover, joka tavoittaa alkuperäisen kappaleen voimakkuuden yrittämättä tehdä siitä raskasta." The Whipping Postin nimimerkin Garyn mukaan "Useimmiten kriitikot kirjoittivat Believerista, että vaikka he ovat kristittyjä, he osaavat revitellä soittimiaan taidokkaasti.".


title: Sanity Obscure

text: "Mean Deviation" -kirjan mukaan Dies Irae "enteili tulevien metalliyhtyeiden kuten Therionin ja Nightwishin oopperamaista tyyliä."


title: Sanity Obscure

text: Doomworld-keskusteluyhteisön käyttäjien mukaan videopelimuusikko Robert Prince teki nimikappale "Sanity Obscuresta" cover-version vuoden 1993 "Doom"-videopelin kentän E1M6 taustakappaleeseen "On the Hunt". Pelisuunnittelija John Romero oli antanut Princelle joitain ajan metallilevyjä, mukaan lukien Believerin "Sanity Obscuren", ja käski hänen luoda jotain vastaavaa "Doomiin". Kappale "Dies Irae (Day of Wrath)" on myös mukana "KY"-rullalautailuvideosarjan soundtrackilla.


title: Sanity Obscure

text: Vuonna 2010 HM-lehti sijoitti "Sanity Obscuren" 42. sijalle 100 kaikkien aikojen parasta kristillistä rockalbumia -listallaan perusteenaan: "Kun kristityt tekevät taidetta, joka tekee vaikutuksen ihmisiin luovuudellaan, taidollaan ja erinomaisuudellaan - no, eikö näin pitäisikin olla, kun ihmisillä on suhde Luojaan? "Sanity Obscure" – hyvä esimerkki.” Elokuussa 2010 lehden kylkiäisessä, Heaven's Metal -fanzinessa "Sanity Obscure" sijoitettiin 10. sijalle 100 kaikkien aikojen parasta kristillistä metallialbumia -listalla. Toimittaja Beck kirjoitti, että "yksikään toinen albumi ei ole tasaväkisesti yhtä tekninen ja raaka kuin Sanity Obscure."


Salibandyn Euroopan-mestaruuskilpailut 1994 oli ensimmäinen salibandyn kansainvälinen arvoturnaus. Ne järjestettiin Suomessa Helsingissä. Osallistujamaita oli kahdeksan, jotka jaettiin kahteen neljän joukkueen alkulohkoon, joista kaksi parasta pääsi välieriin. Mestaruuden vei Ruotsi voittamalla loppuottelussa Suomen. Sveitsi otti pronssia voitettuaan pronssiottelussa Norjan.


title: Salibandyn Euroopan-mestaruuskilpailut 1994

text: Sijat 7–8


text: Sijat 5–6


text:
Välierät
Pronssiottelu


text: Loppuottelu


title: Juuso Walden

text: Juuso Walfrid Walden (5. huhtikuuta 1907 Pietari – 19. marraskuuta 1972 Valkeakoski) oli suomalainen vuorineuvos. Hän toimi Yhtyneet Paperitehtaat Oy:n toimitusjohtajana vuosina 1940–1969. Yhtiön oli perustanut hänen isänsä Rudolf Walden. Sotilasarvoltaan Juuso Walden oli reservin majuri. Juuso Walden kuoli 65-vuotiaana.


title: Juuso Walden

text: Juuso Walden perusti Suomen Cupin 1950-luvulla. Hän lahjoitti myös cupin kiertopokaalin, Antero Nymanin muistopalkinnon, Suomen Palloliitolle vuonna 1954. Walden toimi myös Palloliiton puheenjohtajana vuodet 1953–1963.


title: Cecil Powell

text: Cecil Frank Powell (5. joulukuuta 1903 – 9. elokuuta 1969) oli brittiläinen ydinfyysikko. Hänelle myönettiin vuonna 1950 Nobelin fysiikanpalkinto ydinreaktion valokuvausmenetelmän kehittämisestä sekä mesonien (pioni) havaitsemisesta menetelmänsä avulla. Vuotta aiemmin Hideki Yukawa sai Nobelin fysiikanpalkinnon mesonien ennustamisesta. Powell sai vuonna 1967 Lomonosov-kultamitalin ja allekirjoitti Russellin–Einsteinin manifestin vuonna 1955.


title: Cecil Powell

text: Powell syntyi vuonna 1903 Tornbridgen kaupungissa, joka sijaitsee Kentin kreivikunnassa, Yhdistyneessä kuningaskunnassa. Hänen isänsä Frank Powell oli paikallinen aseseppä ja George Bisacren poika. Bisacren oli perustanut aiemmin läheiseen Southboroughin kaupunkiin yksityiskoulun. Perhesiteittensä takia Powellille korostettiin opiskelun tärkeyttä.


title: Cecil Powell

text: Powell kävi peruskoulua Tornbridgessä, mutta ollessaan 11 vuoden ikäinen, hän sai stipendin, jonka turvin hän aloitti koulunkäynnin samassa kauoungissa sijainneessa Judd Schoolissa. Uudessa koulussa hän voitti jälleen stipendin, joka antoi mahdollisuuden aloittaa opinnot Sidney Sussex Collegessa, Cambridgessa. Collegesta hän valmistui ikäryhmänsä parhaimpiin kuuluvana.


title: Cecil Powell

text: Jatko-opiskelijana hän sai työpaikan Cavendish Laboratorysta, jossa pääsi työskentelemään Lordi Rayleigh’n ja C. T. R. Wilsonin kanssa. Powell pysyi Cavendish Laboratoryssä vuoteen 1927 saakka, jolloin hän väitteli tohtoriksi. Tohtoriksi väiteltyään hän aloitti työt Bristolin yliopistossa Arthur Tyndallin ja Henry Herbert Willsin apulaistutkijana.


title: Cecil Powell

text: Powell vieraili Länsi-Intiassa vuonna 1936. Siellä hän tutki erityisesti vulkaanista toimintaa.


title: Cecil Powell

text: Powell solmi avioliiton Isobel Therese Artnerin kanssa vuonna 1932 ja suhteeseen syntyi kaksi tytärtä. Artner oli hänen apulainen. Powellin harrasti vapaa-aikanaan squashin ja tennikseen pelaamista. Powell kuoli ollessaan matkalla Italiassa vuonna 1969.


title: Meretojan tauti

text: Meretojan tauti on autosomin kautta vallitsevasti periytyvä amyloidoosisairaus, josta kärsii Suomessa noin tuhat ihmistä. Se kuuluu suomalaiseen tautiperintöön, ja se on siten Suomessa selvästi yleisempi kuin muualla, missä sitä kuitenkin esiintyy yhä enenevässä määrin. Sairauden aiheuttaa kromosomissa 9 oleva geenivirhe. Potilaan elimistössä gelsoliinin aineenvaihduntahäiriö saa aikaan amyloidikertymiä.


title: Meretojan tauti

text: Meretojan taudin oireisiin kuuluu muun muassa silmän sarveiskalvon verkkomaista rappeutumista, joka heikentää näköä ja altistaa silmän kuivumiselle, silmätulehdukselle, glaukoomalle ja harmaakaihille. Usein esiintyy myös iho-oireita, kuten ihon kutinaa, kuivumista, vähittäistä löystymistä, ohentumista ja haurastumista. Neurologisiin oireisiin voi kuulua muun muassa kasvolihasten riippumista ja sormitunnon heikkoutta. Toisinaan Meretojan tautiin liittyy lisäoireina häiriöitä munuaisten ja sydämen toiminnassa. Sairauteen ei tunneta parantavaa hoitoa. Tauti on dominoivasti periytyvä.


title: Meretojan tauti

text: Meretojan tauti on nimetty silmälääkäri Jouko Meretojan mukaan. Hän löysi taudin ensimmäisenä 1969. Muilla kuin suomalaisilla sairaus on äärimmäisen harvinainen.


title: Mennään bussilla

text: Mennään bussilla () oli brittiläinen tilannekomediasarja, jota tehtiin vuodesta 1969 vuoteen 1973. Sarjan loi käsikirjoittajapari Ronald Wolfe ja Ronald Chesley ja sen tuotti London Weekend Television.


title: Mennään bussilla

text: Sarjaa näytettiin myös Suomessa tuoreeltaan 1970-luvulla ja uusintana 1990-luvulla. Kolmannen tuotantokauden eli ensimmäiset värilliset jaksot ovat saatavilla dvd:nä Suomessa.


title: Mennään bussilla

text: Sarjan päähenkilö on bussinkuljettaja Stan Butler (Reg Varney), joka ajaa Luxton & District Traction Companyn kaksikerrosbussia. Stanin läheisin ystävä, naapuri ja työpari on rahastaja Jack Harper (Bob Grant), pahin vihollinen puolestaan bussiyhtiön hitlerviiksinen tarkastaja Cyril ”Blakey” Blake (Stephen Lewis). Stan asuu kotona leskiäitinsä (Cicely Courtneidge / Doris Hare), Olive-siskonsa (Anna Karen) sekä tämän miehen Arthurin (Michael Robbins) kanssa. Sarjan vakituisia teemoja ovat Stanin ja Jackin kahnaukset esimiehensä Blakeyn kanssa töiden hoitamisesta, Stanin ja Jackin yritykset menestyä naismaailmassa, hömppämäisen Oliven ja jäykkäniskaisen Arthurin liitoksissaan natiseva avioliitto sekä Stanin ja Arthurin väliset erimielisyydet.


title: Mennään bussilla

text: "Mennään bussilla" ei ollut kriitikoiden arvostama, mutta brittiläiset televisionkatsojat ottivat oitis sen omakseen. Sarjaa tehtiin seitsemän tuotantokautta ja kaiken kaikkiaan 74 jaksoa. Sarjan suosio poiki myös kolme elokuvaa: "On the Buses" (1971), "Mutiny on the Buses" (1972) ja "Holiday on the Buses" (1973). Ensimmäinen elokuvista oli vuoden suurin katsojamenestys Britanniassa ja voitti jopa James Bond -elokuvan "Timantit ovat ikuisia" (1971).


title: Ensio Partanen

text: Vilho Ensio Partanen (1. kesäkuuta 1910 Lahti – 3. tammikuuta 2000 Lahti) oli SDP:tä edustanut kansanedustaja (1958–1970), rovasti (1966), sosiaalineuvos 1980 sekä Lahden kaupunginvaltuuston puheenjohtaja (1958 ja 1961–1965).


title: Ensio Partanen

text: Partasen isä oli puuseppämestari, ja Ensiokin aloitti työuransa puuseppänä. Hän kuitenkin suoritti ylioppilastutkinnon ja lähti papin uralle. Pappisvihkimyksen hän sai 1938, ja oli sen jälkeen savottapappina Lapissa, Lapinjärven alkoholistihuoltolan apulaisjohtajana ja Ilmajoen työlaitoksen johtajana. Pisimmän työuran hän kuitenkin teki Harjulan kansalaisopiston rehtorina Lahdessa 1941-1978. Jatkosodan aikana hän oli rintamalehden toimittajana.


Suomalaistyyppinen synnynnäinen nefroosi on suomalaiseen tautiperintöön kuuluva periytyvä munuaistauti, joka aiheuttaa munuaisten vajaatoimintaa, valkuaisvirtsaisuutta ja turvotusta. Sairas lapsi tarvitsee selvitäkseen munuaisensiirron. Kyseessä on perimän geenivirhe joka aiheuttaa poikkeaman nefriiniproteiinin rakenteessa


title: Suomalaistyyppinen synnynnäinen nefroosi

text: Ennen kuin munuaisensiirtojen toteuttaminen potilaille aloitettiin, yleensä taudista kärsineet menehtyivät ensimmäisen elinvuotensa aikana.


text: Suomalaistyyppinen synnynnäinen nefroosi löydettiin vuonna 1956. Se on suomalaisten lasten yleisin munuaisensiirron syy. Suomalaisista vastasyntyneistä sairaus todetaan yhdellä noin 8 000:sta.


title: Alvin ja pikkuoravat

text: Alvin ja pikkuoravat () oli vuosina 1983–1991 tuotettu yhdysvaltalainen animaatiosarja. Se on jatkoa vuosina 1961–62 tuotetulle The Alvin Show animaatiosarjalle. "Alvin ja pikkuoravat" kertoi kolmesta oravaveljestä Alvinista, Simosta ja Terosta.


title: Alvin ja pikkuoravat

text: Sitä esitettiin yhdysvalloissa NBC:n kanavalla 1983–1990 välisenä aikana. Suomessa sarjaa esitti Nelonen vuosina 2000–2002. Sarjan jälkiäänitti Agapio Racing Team.


title: Alvin ja pikkuoravat

text: Alvinista ja pikkuoravista on tehty yhteensä kahdeksan elokuvaa;


title: Matti Pulli

text: Matti Johannes Pulli (8. syyskuuta 1933 Terijoki – 24. syyskuuta 2016 Jyväskylä) oli suomalainen mäkihyppyvalmentaja. Hän valmensi muiden muassa Matti Nykästä.


title: Matti Pulli

text: Pulli valittiin Vuoden valmentajaksi 1982. Hän sai liikuntaneuvoksen arvonimen vuonna 2000 ja Pro Urheilu -mitalin vuonna 2007. Hän on Suomen Hiihtoliiton kunniajäsen. Vuonna 2009 Pulli sai Hiihtoliiton Hannu Koskivuori -mitalin.


title: Matti Pulli

text: Pulli pelasi pesäpalloa HoNsUssa viisi kautta, muun muassa SM-sarjassa 1957, jolloin oli lyöjätilastossa kymmenes. Koripallossa hän voitti nuorten Suomen-mestaruuden 1951.


title: Matti Pulli

text: Matti Pullin elämäkerta "Voittohyppy" ilmestyi vuonna 1999 Antero Kujalan kirjoittamana. Samana vuonna hän oli ehdolla eduskuntaan kokoomuksen ehdokkaana.


title: Matti Pulli

text: Matti Pulli on myös "Matti"-elokuvassa esiintyvän Nykästä valmentavan Maisterin esikuva.


title: Matti Pulli

text: Pulli sairasti Parkinsonin tautia.


title: Matti Pulli

text: Laajavuoren hyppyrimäistä yksi on nimetty Matti Pullin mukaan.


title: Kaipola

text: Kaipola on Jämsän kaupungin eteläisin teollisuustaajama Keski-Suomen maakunnassa. Kaipola sijaitsee Olkkolanlahden pohjukassa, valtatie 24:n itäpuolella. Vuonna 2016 sen väkiluku oli 1088.


title: Kaipola

text: Kaipola oli alun perin pieni maalaiskylä Jämsänjoen suulla. Teollinen kehitys alkoi vuonna 1952 kun alueelle perustettiin Kaipolan Paperitehdas. Kaipolassa sijaitsee Suomen suurin siistaamo. Siellä on myös Pitkävuoren hyppyrimäki.


title: Kaipola

text: Eteläisen Suomen suurin hiihtokeskus Himos on Kaipolan lähellä. Myös Päijänne tarjoaa virkistysmahdollisuuksia.


title: Kaipola

text: Kaipolan paperitehtaan perusti Jämsänjoen suulle Yhtyneet Paperitehtaat, koska yhtiön piti paikata Myllykosken Tehtaan menetys uudella tehtaalla. 1952 Kaipolan kylään perustettu paperitehdas valmistaa nykyisin LWC-, sanomalehti- ja luettelopaperia. Helsingin Sanomia painettiin ennen Kaipolan paperille, ja nykyisistä lehdistä kotimaista Kaipolan paperia käyttää Maaseudun Tulevaisuus, jonka liitteet taas valmistetaan Anjalan Paperitehtaalla Kouvolan Inkeroisissa.


title: Kaipola

text: Henkilöstöä tehtaalla on yli 800 työntekijää. Tehtaalla on nykyisin kolme toiminnassa olevaa paperikonetta, joiden vuosittainen tuotanto on yli 700 000 tonnia.


title: Kaipola

text: Hyppyrimäki rakennettiin vuonna 1964 sen ajan suurmäeksi, josta oli mahdollista hypätä yli sata metriä. Hyppyrimäen mäkiennätys on 111 m (Sami ja Toni Nieminen 1994). Suurmäkeä täydentävät pienemmät 25 ja 55 metrin hyppyrimäet. Samoihin aikoihin raivattiin viereen myös kaksi pujottelurinnettä. Laskettelu hiipui jo 1980-luvulla kun lähelle valmistui suurempi hiihtokohde Himos. Viimeinen hyppy Pitkävuoren tornista hypättiin vuonna 1994. Nykyisin hyppyrimäen alastulo on paikoillaan, mutta umpeenkasvanut, samoin pujottelurinteet. Ankkurihissien yläasema moottoreineen ja osin pylväsrakenteineen on paikoillaan. Pienemmät 25 ja 55 metrin pikkumäet ovat nuorten käytössä omine hisseineen.


title: Kaipola

text: Mäessä on kuvattu vuonna 2005 Audin televisiomainos, jossa Audi A6 Quattro nousee hyppyrimäen huipulle. Samassa mäessä kuvattiin vuonna 1985 Audi 100 Quattron mainos, jossa auto nousi hyppyrimäen huipulle.


title: Kaipola

text: Kaipolan koulu on pieni kyläkoulu Kaipolan taajamassa. Koulussa on noin 150 oppilasta. Koulussa opetetaan luokka-asteita ensimmäisestä kuudenteen. Opettajia on jokaiselle luokka-asteelle yksi, sekä englannin- ja erityisopettaja.


title: Myyty maa

text: Myyty maa on Seppo Heikkisen maaliskuussa 2007 julkaistu romaani, jonka julkaisi Kustannusosakeyhtiö Tammi.


title: Myyty maa

text: "Myyty maa" on kertomus lähitulevaisuuden Suomesta. Samalla se on myös Lapista Etelä-Suomeen muuttaneen Kärkkäisen perheen sukutarina.


title: Myyty maa

text: "Myyty maa" edustaa Heikkisen mukaan tyylilajiltaan ”sce-fiä” eli scenario fictionia. Scefi kertoo tieteisfiktion tavoin tulevaisuudesta, mutta kirjailijan mielikuvitus ei scefissä laukkaa vapaasti, vaan siinä etsitään tässä ajassa olevia signaaleja ja trendejä, ja niiden avulla maalataan mahdollinen – jopa todennäköinen – skenaario tulevaisuudesta.


title: Ruma Betty

text: Ruma Betty ("Ugly Betty") on yhdysvaltalainen komedia-draamasarja. Sarjan ensimmäinen jakso esitettiin Yhdysvalloissa ABC:llä 28. syyskuuta 2006. ABC ilmoitti 27. tammikuuta 2010 lopettavansa sarjan neljännen tuotantokauden päätyttyä. Ruman Bettyn viimeinen jakso esitettiin Yhdysvalloissa 14. huhtikuuta 2010. Suomessa sarjaa on esittänyt Nelonen.


title: Ruma Betty

text: Sarjassa seurataan Betty Suarezin (America Ferrera) ja tämän päätoimittajapomon Daniel Meaden (Eric Mabius) elämää "MODE"-muotilehden toimituksessa ja sen ulkopuolella. Ruma Betty perustuu Fernando Gaitánin käsikirjoittamaan kolumbialaiseen telenovelaan "Yo soy Betty, la fea" (1999–2001). New Yorkin ympäristöön sarjan ovat muokanneet Silvio Horta, Salma Hayek ja Ben Silverman. Hayek vierailee myös itse sarjassa Sofia Reyesin roolissa.


title: Ruma Betty

text: Ruma Betty palkittiin parhaan komediasarjan Golden Globella vuonna 2007. Sarjan pääosaa esittävä America Ferrera voitti samassa tilaisuudessa parhaan komedianäyttelijättären palkinnon.Betty Suarez on nuori nainen, joka haaveilee toimittajan työstä. Hän saa työpaikan muotilehti Moden pääkirjoittaja Daniel Meaden assistenttina. Moden väki ei ota Bettyä ihan avosylin vastaan tämän ulkonäön ja muotitietämättömyyden takia, mutta hän ystävystyy ompelija Christina McKinneyn kanssa. Moden luova johtaja Wilhelmina Slater on katkera Danielin saatua pääkirjoittajan pestin vain Meade Publications -yhtiön omistajaisänsä Bradford Meaden ansiosta, kun taas hän itse on haaveillut paikasta jo vuosia.


title: Ruma Betty

text: Sarjan ensimmäiset juonikuviot keskittyvät Danielin edeltäjän, Fey Sommersin, kuoleman epäilyihin sekä salaperäiseen naispotilaaseen, joka paljastuu myöhemmin Danielin kuolleeksi luulluksi veljeksi Alexiksi (nykyään Alexis), joka on tehnyt sukupuolenkorjauksen. Alexis, yhdessä Wilhelminan kanssa, yrittää syyttää Bradfordia Fey Sommersin murhasta, mutta murhaajaksi paljastuu myöhemmin Bradfordin vaimo Claire, joka antautuu viranomaisille. Tämän jälkeen Wilhelmina yrittää manipuloida Bradfordin eroamaan Clairesta aloittamalla suhteen hänen kanssaan, jotta hän saisi osuuden Meade Publicationsista. Wilhelminan juonittelut onnistuvat ja myöhemmin pari sopii menevänsä naimisiin.


title: Ruma Betty

text: Sillä välin suurena pelimiehenä tunnettu Daniel rakastuu Sofia Reyesiin, jonka Bradford palkkasi uuden lehden julkaisemiseksi. Kosittuaan Sofiaa, Daniel saa tietää Sofian käyttäneen häntä vain hyväkseen lehtensä julkaisuun ja murtuu täysin. Hän tulee lopulta lääkeriippuvaiseksi.


title: Ruma Betty

text: Vastaanottovirkailija Amanda Tanen ja Wilhelminan assistentti Marc St. James ovat hyviä ystävyksiä ja pilkkaavat usein Bettyä, vaikka suostuvatkin työskentelemään hänen kanssaan erilaisissa tehtävissä. Amanda löytää syntymätodistuksen, minkä mukaan Fey Sommers olisi hänen äitinsä.


title: Ruma Betty

text: Bettyn kotona seurataan Bettyn Ignacio-isän, Hilda-siskon ja tämän pojan Justinin elämää. Ignacion viisumi on vanhentunut, joten perheen täytyy lyödä päänsä yhteen, jotta häntä ei karkotettaisi takaisin Meksikoon. Hilda yrittää löytää töitä ja huomaa omaavansa potentiaalia ryhtyäkseen kosmetologiksi. Samalla hän yrittää lämmitellä suhdettaan entiseen poikaystäväänsä ja Justinin isään Santosiin. Myöhemmin he palaavat yhteen ja menevät kihloihin.


title: Ruma Betty

text: Betty seurustelee kauden alussa Walterin kanssa, mutta eroaa hänestä myöhemmin. Hän ihastuu Moden kirjanpitäjä Henry Grubstickiin ja he alkavat tapailla, kunnes Henryn on/off-tyttöystävä Charlie ilmestyy kuvioihin. Bettyn ja Henryn suhde menee jäihin, mutta myöhemmin he palaavat yhteen. Charlie kuitenkin ilmestyy jälleen kertoen olevansa raskaana. Henry päättää lähteä Charlien kanssa heidän kotikunnilleen Tucsoniin.


title: Ruma Betty

text: Kauden lopussa Claire pakenee vankilasta estääkseen Wilhelminan juonittelut, Alexis ajaa autokolarin viedessään Danielia sairaalaan tämän otettua yliannostuksen, Santos saa surmansa kaupan aseistetussa ryöstössä ja Betty saa tietää Charlien pettäneen Henryä, joten jää epäselväksi, onko Henry lapsen isä vai ei.


title: Ruma Betty

text: Toisen kauden lopusta on kulunut kolme viikkoa. Daniel ja Alexis ovat sairaalassa, Daniel siteissä ja Alexis koomassa. Kun Alexis herää, hän on menettänyt muistinsa ja kuvittelee olevansa yhä Alex. Perhe suree Santosin kuolemaa, sillä välin kun Wilhelmina johtaa Modea Danielin poissa ollessa.


title: Ruma Betty

text: Amanda saa kuulla vanhemmiltaan olevansa adoptoitu, ja että Fey Sommers on todella hänen biologinen äitinsä. Yhdessä Marcin kanssa hän yrittää selvittää, kuka hänen oikea isänsä on. Sillä välin Christinan ex-aviomies palaa takaisin ja kertoo olevansa kuolemansairas.


title: Ruma Betty

text: Henry palaa Tucsonista ollen yhä tietämätön Charlien suhteesta, mutta saa myöhemmin kuulla totuuden. Isyystesti varmistaa Henryn olevan lapsen isä, mutta Betty ja hän päättävät kuitenkin jatkaa suhdettaan.


title: Ruma Betty

text: Wilhelminan ja Bradfordin hääpäivä lähestyy. Claire on piileskellyt viranomaisilta eikä onnistu muuttamaan Bradfordin mieltä Wilhelminan suhteen. Kesken hääseremonian Bradford saa sydänkohtauksen ja kuolee, jättäen Wilhelminan raivon partaalle ja perheensä surun murtamiksi. Claire antautuu poliiseille.


title: Ruma Betty

text: Bradford jättää Meade Publicationsin sekä Danielille että Alexisille. Wilhelmina saa potkut, mutta ei kuitenkaan luovu toivosta; hän aikoo perustaa oman lehden, mutta monien yritysten päätökseksi aikomus jää lyhyeksi. Hänellä on kuitenkin B-suunnitelma; hän oli aikaisemmin lahjonut lääkärin ottamaan spermaa Bradfordin ruumiista ja aikoo nyt synnyttää Meade-perillisen. Hän saa kuitenkin tietää olevansa kykenemätön synnyttämään ja tekee tarjouksen Christinalle; hän antaisi rahaa Christinan miehen hoitoihin, jos Christinasta tulisi sijaissynnyttäjä. Christina suostuu.


title: Ruma Betty

text: Betty tutustuu voileipiä myyvään Gioon. Heidän välinsä lämpenevät vähitellen, mikä haittaa Bettyn ja Henryn suhdetta. Bettyn avustuksella Claire vapautuu vankilasta, kun paljastuu, että Claire oli ollut huumaavan myrkyn vallassa murhatessaan Fey Sommersin. Kotipuolella Hilda perustaa oman kauneussalongin ja ihastuu Justinin liikunnanopettajaan Tonyyn.


title: Ruma Betty

text: Daniel tapaa kauniin Reneen, joka paljastuu Wilhelminan siskoksi. Renee on kuitenkin psyykkisesti sairas ja yrittää murhata Bettyn, luullen tämän olleen kiinnostunut Danielista. Renee joutuu mielisairaalaan ja Daniel jää jälleen yksin.


title: Ruma Betty

text: Kauden lopulla Wilhelmina kertoo Meadeille tulevasta lapsestaan ja hänestä tulee Moden pääkirjoittaja. Daniel tapaa ranskalaisen pojan, joka kertoo olevansa hänen poikansa. Betty huomaa rakastuneensa sekä Gioon että Henryyn. Molemmilla on omat ehdotuksensa tulevaisuudelle, mutta jää avoimeksi, kumman Betty valitsee.


title: Ruma Betty

text: Betty päättää jättää Gion ja Henryn ja muuttaa omaan asuntoon. Wilhelminan vietyä Danielin paikan, tämä siirtyy Player-lehden johtoon ja Betty jatkaa siellä hänen assistenttinaan. Hän myös yrittää taistella poikansa, Daniel Jr:n, huoltajuudesta. Myöhemmin paljastuu, että Alexis on oikeasti Daniel Jr:n isä, sillä vielä miehenä ollessaan hän makasi pojan äidin kanssa. Pojan isovanhemmat saavat kuitenkin huoltajuuden. Daniel saa myös työnsä takaisin Modessa ja Wilhemina palaa takaisin luovaksi johtajaksi.


title: Ruma Betty

text: Christinan raskaus vaaraantuu, kun hänet työnnetään portaista alas. Tekijäksi paljastuu Alexis, joka antaa itsensä ilmi. Wilhelmina kiristää Alexisia antamaan oman osuutensa Meade Publicationsista hänelle ja vaihdossa hän auttaisi Alexisin syytteiden luopumisesta. Kompromissiin päädytään ja yhtiön johtoon päätyvät Wilhelmina ja Daniel. Alexis lähtee Ranskaan tutustuakseen poikaansa. Myöhemmin selviää, että Christinan kantama lapsi on oikeasti hänen omansa, ja yhdessä miehensä kanssa he muuttavat Skotlantiin.


title: Ruma Betty

text: Amanda muuttaa asumaan Bettyn luokse rahapulansa takia. Myöhemmin Betty muuttaa takaisin kotiin isänsä sydänkohtauksen jälkeen, ja Marc muuttaa Bettyn tilalle. Kotona Ignacio saa oman henkilökohtaisen hoitajansa, jonka kanssa hän alkaa seurustella vähäksi aikaa. Hilda sen sijaan eroaa Tonysta saatuaan tietää tämän vaimosta, mutta rakastuu myöhemmin kunnanjohtaja Archie Rodrigueziin.


title: Ruma Betty

text: Sillä välin Wilhelmina rakastuu uuteen yhtiökumppani Connor Owensiin, kun taas Daniel ihastuu Connorin syöpää sairastavaan vaimoon, Mollyyn. Owensien erottua, Wilhelmina ja Connor alkavat tapailla, samoin Daniel ja Molly, jotka menevät myöhemmin naimisiin. Myöhemmin Connor varastaa Meade Publicationsin rahat ja pakenee.


title: Ruma Betty

text: Marc ja Betty pääsevät opiskelemaan YETIin, jossa koulutetaan tulevia toimittajia. Betty ihastuu urheilutoimittajaksi pyrkivään Matt Hartleyyn. Betty saa tietää Mattin olevan rikkaasta perheestä ja aluksi heidän välinen kemiansa ei tunnu syttyvän, mutta myöhemmin kaksikko rakastuu ja alkaa seurustella.


title: Ruma Betty

text: Henry palaa New Yorkiin. Hänen ja Bettyn vanhat tunteet heräävät, mikä herättää Mattin epäilyt. Henry päättää lähteä ja suutelee Bettyä hyvästiksi, mutta Matt näkee tämän ja päättää heidän suhteensa. Bettyn ja Marcin valmistuttua YETIstä, vain jompikumpi saa kirjoittajan paikan Modesta. Wilhelmina ja Daniel päättävät valita Bettyn, joka on onnellinen unelmansa täyttymisestä, vaikka Mattista tuleekin hänen pomonsa.


title: Ruma Betty

text: Kauden lopussa paljastuu, että Claire oli tullut raskaaksi oltuaan suhteessa Mattin isän kanssa. Hän oli saanut pojan ja antanut hänet adoptoitavaksi. Molly menehtyy syöpään, murtaen Danielin täysin.


title: Ruma Betty

text: Betty aloittaa työnsä mainostoimittajana Modessa, minkä kunniaksi hän muuttaa hiustyyliään ja hankkii uudet silmälasit. Matt kohtelee häntä aluksi kaltoin, mutta antaa anteeksi ja he jatkavat suhdettaan ystävinä. Amanda ihastuu Mattiin, mutta tajuaa tämän olevan vielä rakastunut Bettyyn. Matt ja Betty palaavat yhteen, mutta myöhemmin pari eroaa Mattin saadessa työtarjouksen Afrikasta. Samaan aikaan Daniel suree Mollyn kuolemaa ja liittyy hetkeksi erikoiseen sururyhmään.


title: Ruma Betty

text: Wilhelmina yrittää löytää epätoivoisesti Connorin. Hän murtuu kuultuaan miehen kuolleen, mutta oikeasti tämä onkin elossa ja he tapaavat jälleen romanttisissa tunnelmissa Bahamasaarilla. Connor antautuu ja joutuu vankilaan, missä Wilhelmina käy tapaamassa häntä. Wilhelminan tytär Nico palaa kuvioihin, mutta vain manipuloidakseen äidiltään rahaa, mikä selviää Wilhelminalle Marcin ansiosta.


title: Ruma Betty

text: Betty saa vihdoin hammasrautansa pois. Hilda tapaa jälleen lapsuuden ihastuksensa Bobbyn, johon hän ihastuu. Archie ja Hilda eroavat, minkä jälkeen Hilda ja Bobby alkavat seurustella. Hilda tulee raskaaksi, mikä kuitenkin päättyy keskenmenoon. Myöhemmin pari kihlautuu. Hilda viettää polttareitaan Bettyn ja Amandan kanssa Lontoossa, missä juhlintaan liittyy Christina. Joukkio törmää Lontoossa myös Gioon, ja Bettylle tarjotaan töitä muotikolumnistina, mutta Betty tajuaa, ettei muoti ole hänen unelmansa.


title: Ruma Betty

text: Sillä välin Justin tuntee epävarmuutta itseään ja seksuaalisuuttaan kohtaan, mutta lopulta alkaa seurustella Austin-nimisen pojan kanssa ja kertoo asian perheelleen. Marcilla on yhden yön juttu Troyn kanssa, joka haluaisi tavata uudelleen. Marc, joka ei ole tottunut seurusteluun, päättää suostua. Daniel palkkaa Marcin assistentikseen, mutta myöhemmin Wilhelminan ansiosta Marc ylenee muotitoimittajaksi. Amanda huomaa Bettyn ja Marcin menestykset ja ottaa lopputilin Modesta aloittaakseen uransa muotisuunnittelijana.


title: Ruma Betty

text: Claire löytää poikansa, jonka nimi on Tyler. Tylerille tarjotaan mallin töitä Modessa, minkä jälkeen Daniel alkaa ihmetellä äitinsä uutta seuralaista. Claire kertoo totuuden Danielille, joka raivostuu eikä halua olla tekemisissä kummankaan kanssa. Myöhemmin Tyler alkaa juoda ja Wilhelmina yrittää manipuloida Tyleria vaatimaan Clairelta osuutta Meade Publicationsista. Humaltuneena Tyler varastaa aseen ja haluaa kostaa äidilleen tämän laitettua hänet adoptioon, mutta ampuukin vahingossa Wilhelminaa, joka selviää. Tyler ja Meadet sopivat kiistansa.


title: Ruma Betty

text: Sarjan lopussa Betty saa uuden työtarjouksen Lontoosta paikallisen lehden pääkirjoittajana. Hän epäröi aluksi, koska ei halua jättää perhettään ja ystäviään, mutta päättää muuttaa Lontooseen. Amanda löytää vihdoin isänsä. Hilda päättää muuttaa Bobbyn ja Justinin kanssa Manhattanille ja Ignacio on iloinen saadessaan enemmän tilaa. Daniel päättää etsiä uusia tuulia elämälleen ja antaa Wilhelminalle tämän unelmien työn Moden johdossa. Betty jättää jäähyväiset perheelleen. Sarja päättyy, kun Betty törmää Lontoossa Danieliin, joka pyytää häntä päivälliselle. Betty suostuu ja vitsailee etsivänsä assistenttia.


title: Tenshin shōden Katori shintō-ryū

text: Tenshin shōden Katori shintō-ryūn perusti samurai Iizasa Chōisai Ienao (,1387 - 1488). Hän palveli Chiban sukua ja myös Ashikaga-shōgunin vasallina 1400-luvulla, otti osaa lukuisiin taisteluihin ja tunnettiin pätevänä miekan ja keihään käyttäjänä. Hän eli 102-vuotiaaksi, mikä on levottomalla aikakaudella eläneeltä ja sodissa palvelleelta samurailta poikkeuksellista. Taistelemaan kyllästyneenä hän erosi suvustaan siirtyen Katorin šintopyhäkköön harjoittamaan askeesia. Pyhäkössä Chōisai väitetysti koki "Futsunushi-no-kami"n, šintojumalan ilmestymisen. 1000 päivän ajan Chōisai puhdistautui harjoittaen taistelutaitoja ja puhdistautumisriittejä jumalia palvellen, ja perusti näin Tenshin shōden Katori shintō-ryūn.


title: Tenshin shōden Katori shintō-ryū

text: Katori Shintō-ryū sisältää lukuisia asetaitoja. Pääpaino on kuitenkin miekkailutaidossa, ja muita taitoja harjoitellaan pääasiassa miekkailijan harjoittamiseksi niitä vastaan. Kuten useimmissa muissakin perinteisissä kouluissa, opetus tapahtuu pääasiassa muotojen kautta.


title: Tenshin shōden Katori shintō-ryū

text: Seuraavat asetaidot sisältyvät koulukunnan opetukseen:


title: Tenshin shōden Katori shintō-ryū

text: Tachijutsu (japanilaisen miekan käyttö)


title: Tenshin shōden Katori shintō-ryū

text: Bōjutsu (, pitkän sauvan käyttötekniikat)


title: Tenshin shōden Katori shintō-ryū

text: Naginatajutsu (, peitsenkäyttötekniikat)


title: Tenshin shōden Katori shintō-ryū

text: Sōjutsu (, keihäänkäyttötekniikat)


title: Tenshin shōden Katori shintō-ryū

text: Jūjutsu ( (myös "Yawara-ge"), lähitaistelutekniikat)


title: Tenshin shōden Katori shintō-ryū

text: Shurikenjutsu (, heittopiikin käyttötekniikat)


title: Tenshin shōden Katori shintō-ryū

text: Kunkin aseen Gogyō- ja Gokui-sarjat opetetaan vain taidoissa pitkälle edistyneille harjoittajille vuosien tiiviin ja hellittämättömän harjoittelun jälkeen.


title: Tenshin shōden Katori shintō-ryū

text:
Suomessa Turku Aikikai ja Shoryukan Dojo harjoittelevat Tenshin shōden Katori shintō-ryūta Tetsutaka Sugawaran alaisuudessa. Opettajana toimii Petteri Silenius, jolla on Sugawaran linjassa "kyōshi menkyo"-opetuslupa. Sugawaran linjan harjoittelijoita on myös Helsingissä, Forssassa, Lahdessa ja Tampereella.
Jyväskylässä harjoitellaan tyylin pääopettajan Risuke Ōtaken päälinjaa. Ōtake-senseiltä on myöntänyt Kai Koskiselle opetusluvan eli "shidosha"-arvon 5.11.2008, ja "Menkyo"-arvon 10. marraskuuta 2012 Japanissa.
Harjoittelu on pienimuotoista ja uusia harjoittelijoita otetaan rajoitetusti. Sugawaran linja ottaa uusia harjoittelijoita vain suosituksesta.


title: Ico

text: Ico () on Team Icon kehittämä ja Sony Computer Entertainmentin vuonna julkaisema toimintaseikkailupeli PlayStation 2:lle. Japanin kielessä "ico" kuulostaa samalta kuin sana "ikō" ("mennään"). Nimi on samalla myös viittaus taiteilija Giorgio de Chiricoon, jonka teoksista pelin visuaaliseen ilmeeseen otettiin vaikutteita.


title: Ico

text: Pelin tarkoitus on pelastaa prinsessa Yorda ilkeän äitinsä luota kaukaisesta jyrkänteen reunalla sijaitsevasta linnasta ohjaamalla Ico-poikaa, joka on pelin sarvipäinen sankari. Tarkoituksena on voittaa linnakkeessa vallitseva pahuus tuhoamalla sen ruumillistumat eli ilkeät henget ja linnakkeen kuningatar. Matkasta vapauteen pitää selvitä pelihahmojen yhteistyöllä. Peliä on usein luonnehdittu taidepeliksi. Musiikin sijasta taustalla kuuluu esimerkiksi liekkien lepatusta, hahmojen hengitystä ja lintujen laulua. Pelille on tehty epäsuoranaiset jatko-osat "Shadow of the Colossus" ja "The Last Guardian".


title: Ico

text: Ico on pohjimmiltaan kolmiulotteinen tasohyppelypeli. Pelaaja ohjaa kolmannen persoonan kamerakulmasta Ico-nimistä poikaa, joka tutkii linnaa ja yrittää paeta sieltä Yordan kanssa. Kamera kuvaa tapahtumia jokaisessa huoneessa tietystä näkökulmasta, mutta seuraa kuitenkin pelaajan liikkeitä. Pelaaja voi myös itse käännellä kameraa saadakseen paremman käsityksen ympäristöstä. Icon pitää hyppiä, kiivetä, liikuttaa kohteita ja suorittaa muita tehtäviä kuten ratkoa pulmia edetäkseen linnassa. Vain Ico voi suorittaa näitä tehtäviä; Yorda voi vain hypätä lyhyitä etäisyyksiä eikä voi esimerkiksi kiivetä seinämien yli. Pelaajan pitää auttaa Yordaa ylittämään esteitä esimerkiksi nostamalla häntä kädellänsä tai muuttamalla ympäristöä niin että Yordalle avautuu suora reitti jota pitkin hän voi itse edetä. Pelaaja voi määrätä Yordan odottamaan tai seuraamaan Icoa. Yordaa voi myös ottaa kädestä kiinni ja vetää mukanaan, jolloin Yorda liikkuu ympäristössä nopeammin. Pelaajan on mahdotonta edetä pelissä ennen kuin Yordan saa tiettyjen ovien luokse jotka vain hän voi avata.


title: Ico

text: Linnasta karkaamista vaikeuttavat varjokuningattaren lähettä varjo-olennot, jotka yrittävät vetää Yordan mukanaan mustiin pyörteisiin. Ico voi taistella varjo-olentoja vastaan puukepillä tai miekalla ja myös pelastaa Yordan pyörteistä vetämällä hänet pois niistä kädestä kiinni ottaen. Vaikka olennot eivät voi vahingoittaa Icoa, peli päättyy jos Yorda joutuu kokonaan pyörteen nielemäksi. Tämän jälkeen peli jatkuu viimeisimmästä tallennuspisteestä. Peli päättyy myös jos Ico putoaa tarpeeksi korkealta paikalta. Tallennuspisteinä toimivat kiviset penkit, joille Icon ja Yordan pitää istua pelitilanteen tallentumiseksi.


title: Ico

text: Pelin päähenkilö on nuori poika nimeltä Ico (イコ Iko), jolla on päässään sarvet. Kyläläiset uskovat pojan olevan kirottu, joten joukko sotilaita vie hänet veden ympäröimään linnaan ja lukitsee hänet sarkofagiin. Jonkin ajan päästä sotilaiden lähdettyä linnaa ravistelee järistys, jonka seurauksena Ico pääsee pakenemaan. Tutkiessaan linnaa hän löytää vangitun tytön nimeltä Yorda (ヨルダ Yoruda), joka puhuu Icolle vierasta kieltä. Ico auttaa Yordaa pakenemaan, mutta tyttöä yrittävät alati viedä portaaleista ilmestyvät varjomaiset mustat hahmot (linnalle aiemmin uhrattujen sarvekkaiden lasten sielut). Vaikka Ico ei vahingoitu varjoista ja kykenee karkottamaan ne Yordan kimpusta, hän ei voi tuhota niitä yksinkertaisilla aseillaan. Pari selvityy linnan läpi mantereelle vievälle sillalle. Heidän ylittäessä siltaa, linnan hallitsija ja Yordan äiti, kuningatar, ilmestyy ja kertoo Yordalle, että tämä ei voi hänen tyttärenään jättää linnaa. Kuningatar tuhoaa osan sillasta, jolloin Ico putoaa Yordan pelastusyrityksestä huolimatta alas sillalta.


title: Ico

text: Ico herää linnan alapuolelta ja matkaa takaisin linnan ylemmille tasoille. Hän löytää myös taikamiekan, jolla hän voi voittaa varjo-olennot. Pian hän saa selville, että kuningatar on muuttanut Yordan kiveksi. Ico saapuu valtaistuinhuoneeseen, jossa kuningatar paljastaa hänelle, että hän pitää Yordaa vankina linnassa pidentääkseen omaa elämäänsä; aiemmin hän oli tehnyt sitä imemällä elinvoimaa heistä, jotka oli laitettu sarkofageihin. Nyt kuningatar aikoo uudelleensyntyä ottamalla Yordan kehon haltuunsa. Ico taistelee kuningattaren kanssa ja rikkoo samalla molemmat sarvensa. Hän onnistuu voittamaan kuningattaren taikamiekalla, mutta kuningattaren kuollessa koko linna alkaa sortua. Ico menettää tajuntansa, mutta Yordan varjo-olento kantaa hänet turvaan linnasta. Yordan varjo-olento lähettää Icon veneen matkaan kohti läheistä rantaa. Ico herää ja huomaa kaukaisen linnan olevan raunioina, ja löytää Yordan ihmishahmossaan rantaan huuhtoutuneena. Yorda herää juuri ennen pelin loppua.


title: Ico

text: Peli on voittanut Interactive Achievement Awards -palkinnon kategoriassa "Outstanding Art Direction".


title: Raskaampaa joulua

text: Raskaampaa joulua on vuonna 2006 julkaistu Warner Musicin julkaisema kokoelma joululauluja. Se on Raskasta joulua -projektin toinen levy. Kuten levyn nimikin kertoo, sovituksista on tehty hevimpiä ja raskaampia versioita. Levyä on myyty marraskuuhun 2016 mennessä yli 16 000 kappaletta, mikä oikeuttaa kultalevyyn.


title: Raskaampaa joulua

text: Levyllä soittavia muusikoita ovat Erkka Korhonen (kitarat ja taustalaulu), Lauri Porra (basso), Vili Ollila (koskettimet, ohjelmointi), Anssi Nykänen (rummut), Aleksi Parviainen (taustalaulu), Anssi Växby (kontrabasso), Peter Lerche (kitara), Esa Kotilainen (koskettimet), Alexi Laiho (kitara) ja Tero Kostermaa (koskettimet, ohjelmointi).


title: Pedogeneesi

text: Pedogeneesi (kreik.) "genesis" = synty, on heterokronian eli nopeuseron muoto, joka johtaa pedomorfoosiin eli ilmiöön, jossa nuoruusajan piirteitä säilyy aikuisiälle asti. Pedogeneesi on evolutiivinen prosessi, jossa lisääntymiselimet kehittyvät nopeammin kuin somaattiset kudokset ja tulevat toimintakykyiseksi ennen kuin yksilö on aikuistunut (ns. prekokiaalivaihe). Pedogeneesiä tapahtuu monilla hyöteisillä (äkämäsääkset, siivettömät kirvat) ja eräillä punkeilla kotelo- tai toukkavaiheessa. Pedogeneesillä on ollut suuri merkitys uusien taksonien synnyssä.


title: Edvard Björkenheim

text: Edvard Lars Reguel Björkenheim (26. heinäkuuta 1901 Isokyrö – 24. toukokuuta 1965 Isokyrö) oli suomalainen, puoluetaustaltaan maalaisliittolainen poliitikko. Hän toimi puolustusministerinä ammattiministerinä Kuuskosken virkamieshallituksessa vuonna 1958 sekä Miettusen I hallituksessa vuosina 1961–1962. Ministeripäiviä hänen urallaan kertyi yhteensä 400.


title: Edvard Björkenheim

text: Hän oli tilanomistaja ja Maanviljelysseuran puheenjohtaja vuodesta 1954. Hän sai maanviljelysneuvoksen arvon 1953.


title: Ilmo Nurmela

text: Ilmo Olavi Nurmela (21. helmikuuta 1903 Virolahti – 1. tammikuuta 1974) oli Kesko Oy:n pääjohtaja 1957–1968, vuorineuvos ja Suomen valtiovarainministeri Kuuskosken virkamieshallituksessa vuonna 1958.


title: Ilmo Nurmela

text: Nurmelan kaudella Keskosta kehittyi keskusliike, joka tuki voimakkaasti osakasasiakaskuntaansa, kauppiaiden yhteistoimintaa sekä K-kauppiasryhmän muodostamista ja kehittämistä osakasasiakkaiden yhteiseksi markkinointiorganisaatioksi.


title: Ilmo Nurmela

text: Ilmo Nurmelan veli oli akateemikko ja kielitieteilijä Tauno Nurmela ja poika oopperalaulaja Kari Nurmela.


title: Isogamia

text: Isogamia ( = avio) eli yhtäläissiitos on tilanne joka vallitsee kun hedelmöityksessä yhtyvät gameetit eli sukupuolisolut ovat kooltaan, muodoltaan ja käyttäytymiseltään samanlaiset.


title: Pauli Lehtosalo

text: Pauli Lehtosalo (18. joulukuuta 1910 Vehkalahti – 12. maaliskuuta 1989) oli moninkertainen Maalaisliiton ministeri kolmessa eri hallituksessa, hallitusneuvos ja Maatalousministeriön kansliapäällikkö. Koulutukseltaan hän oli lakimies.


title: Matti Lepistö

text: Leevi Matias (Matti) Lepistö (8. marraskuuta 1901 Toholampi – 7. joulukuuta 1991 Toholampi) oli maanviljelijä ja sosiaalidemokraattinen kansanedustaja ja ministeri.


title: Matti Lepistö

text: Lepistön vanhemmat olivat maanviljelijä Josua Lepistö ja Ida Pekkarinen. Käytyään kansakoulun ja vuonna 1916 kiertävän maamieskoulun hän toimi maanviljelijänä Toholammilla. Lepistö kävi myös Työväen Akatemian 1926.


title: Matti Lepistö

text: Lepistö oli SDP:n kansanedustajana Vaasan läänin pohjoisesta vaalipiiristä vuodet 1929–1957. Lepistö siirtyi riippumattomaan sosiaalidemokraattien eduskuntaryhmään 1957 ja oli sen edustajana 1957–1958.


title: Matti Lepistö

text: Lepistö oli maatalousministerinä Fagerholmin I hallituksessa vuosina 1948–1950 ja toisena maatalousministerinä Kekkosen II hallituksessa 1951, Kekkosen III hallituksessa 1951–1952, Sukselaisen I hallituksessa 1957 ja Kuuskosken virkamieshallituksessa 1958. Lisäksi hän toimi presidentin valitsijamiehenä vuosina 1931, 1937, 1940, 1943, 1950 ja 1956.


title: Matti Lepistö

text: Toholampilainen pienviljelijä Matti Lepistö tuli tunnetuksi nimenomaan pienviljelijöiden asioiden ajajana niin kansanedustajana kuin ministerinäkin. Hän oli tukemassa niin sanotulla apulantamiljardilla silloisen pienviljelijäväestön toimeentuloa. Fagerholmin I hallituksessa Lepistö valmisteli uutta metsänhoitoyhdistyslakia.


title: Matti Lepistö

text: SDP:n hajaannuksen aikana Lepistö erotettiin puolueesta, ja hänestä tuli puolueen opposition perustaman TPSL:n johtohenkilöitä. Lepistö palasi kuitenkin muutaman vuoden kuluttua takaisin SDP:hen.


title: Matti Lepistö

text: Lepistö oli yhtenä syytettynä Valtakunnanoikeudessa niin sanotussa salaputkijutussa. Valtakunnanoikeus päätti 18. syyskuuta 1953, että yritykselle oli annettu valtionapua väärin perustein ja Raatikainen oli antanut perätöntä tietoa ministeritovereilleen. Raatikainen tuomittiin sakkoihin ja Lepistö maksamaan korvauksia valtiolle.


title: Valdemar Liljeström

text: Vladimir (Valdemar) Liljeström (26. helmikuuta 1902 Pietari – 11. marraskuuta 1960 Geneve) oli Metallityöväen Liiton puheenjohtaja, kansanedustaja (1955–1960) ja kolmessa hallituksessa ministeri. Liljeström erosi SDP:n eduskuntaryhmästä vuonna 1958 ja siirtyi Työväen ja pienviljelijäin sosialidemokraattisen liittoon.


title: Valdemar Liljeström

text: Liljeström oli voimakas johtaja joka noudatti Suomen Metallityöväen Liitossa 1950–1960-luvun puheenjohtajavaltaista linjaa. Toimissaan Liljeström oli erittäin itsenäinen, eikä häntä voinut sanoa minkään ryhmän varsinaiseksi edustajaksi vaikka hänet skogilaiseksi mainittiin. Vastustajien puheissa väitettiin, että hän olisi jopa etääntynyt itse jäsenistöstä. Liljeström toivoi ammattiyhdistysliikkeen eheytymistä ja kannatti Veikko Helteen sovintoehdotusta ammattiyhdistysliikkeen kilpailevien ryhmien välille.


title: Valdemar Liljeström

text: Metallityöväen Liittoa puheenjohtaja Liljeström piti TPSL:n käsissä kommunistien valtausyrityksen aikana kylmän sodan ehkä kiivaimpina vuosina. Hän piti kommunistit poissa liiton päätöksenteosta joidenkin mielestä osin jopa epädemokraattisin keinoin. Liljeström oli poistanut kommunistit kokonaan muun muassa liiton työehtosopimusneuvottelukunnasta.


title: Valdemar Liljeström

text: Liljeströmillä oli hyvät suhteet työnantajajärjestöjen johtoon, josta oli hyötyä työmarkkinaneuvotteluissa. Hän allekirjoitti työnantajaosapuolten kanssa metallin piirissä ensimmäisen kaksivuotisen indeksiin sidotun työehtosopimuksen vuonna 1960. Liljeström hoiti myös suhteita ulkomaihin ja teki tästä syystä lukuisia ulkomaanmatkoja. Neuvostoliiton matkan seurauksena Liljeström valittiin edustamaan SML:a Neuvostoliiton kauppavaltuuskunnan jäsenenä 1959.


title: Valdemar Liljeström

text: Liljeström kuoli astmakohtaukseen työmatkalla vuonna 1960. Hänen siunaustilaisuuteensa saapui surunvalitteluja yhteiskunnan kaikista kerroksista. Onni Närvänen nostettiin hänen seuraajakseen Metallityöväenliiton johtoon Emil Skogin tuella, ohittaen Liljeströmin oman suosikin Esko Suikkasen.


title: Lauri Kivekäs (vuorineuvos)

text: Lauri Jaakko Jooseppi Kivekäs (vuoteen 1926 Stenbäck; 7. heinäkuuta 1903 Muuruvesi – 12. helmikuuta 1998) oli suomalainen varatuomari, yritysjohtaja, vuorineuvos ja Suomen Työnantajain Keskusliiton (nyk. Elinkeinoelämän keskusliitto) puheenjohtaja. Hän oli kauppa- ja teollisuusministeri ammattiministerinä (1957–1958 (Von Fieandtin hallitus) ja 1958 (Kuuskosken hallitus).


title: Lauri Kivekäs (vuorineuvos)

text: Lauri J. Kivekäs valmistui varatuomariksi 1930 ja alkoi jo sitä ennen työskennellä appensa Emil Aaltosen yrityksissä. Hän toimi Aaltosen eri kenkätehtaiden isännöitsijänä, myyntipäällikkönä ja toimitusjohtajana vuosina 1926–1947 ja siitä eteenpäin Aaltosen kenkätehdas Oy:n toimitus- ja pääjohtajana 1947–1976 sekä Aaltosen Tehtaat Oy:n hallituksen puheenjohtajana 1976–1980. Kivekäs toimi myös Sarvis Oy:n toimitusjohtajana 1941–1966, Lokomon johtokunnassa 1938–1970 ja toimitusjohtajana 1948–1964 sekä Suomen Puunjalostustehdas Oy:n toimitusjohtajana 1929–1971. Kivekäs oli johtokunnan tai hallituksen jäsenenä tai puheenjohtajana myös Finlaysonissa, Suomen Kumitehdas Oy:ssä, Suomen Kaapelitehdas Oy:ssä ja Kansallis-Osake-Pankissa. Yrityselämän ulkopuolisisia luottamustoimia hänellä oli Juupajoen kunnanvaltuustossa, Tampereen kaupunginvaltuustossa ja -hallituksessa, Tampereen teatterissa, kenkäteollisuusjärjestöissä sekä Pro Musica- ja Emil Aaltosen säätiöissä.


title: Lauri Kivekäs (vuorineuvos)

text: Kivekäs oli Nokia Oyj:n hallituksen ensimmäisenä puheenjohtajana vuosina 1966–1977. Hänen seuraajana puheenjohtajana jatkoi Björn Westerlund seuraavat kaksi vuotta.


title: Lauri Kivekäs (vuorineuvos)

text: Vuorineuvoksen arvon Kivekäs sai 1953.


title: Kolmas jalka haudassa

text: Kolmas jalka haudassa on Lapinlahden Lintujen järjestyksessään 12. studioalbumi. Se julkaistiin vuonna 2003 ja on viimeinen levy, jolla Heikki Salomaa oli mukana ennen kuolemaansa. Levy myi kultaa.


title: Kolmas jalka haudassa

text: Sovitukset: Pekka Hedkrok, Pekka Virtanen ja Harri Kinnunen.


title: Luettelo pienoisrautatiekerhoista

text: Tämä on luettelo Suomessa toimivista pienoisrautatiekerhoista.


title: Amfiktyon

text: Amfiktyon () oli kreikkalaisessa mytologiassa Deukalionin ja Pyrrhan poika, joskin joidenkin myyttien mukaan hänen kerrotaan syntyneen maasta. Hänen sisaruksiaan olivat Hellen ja Protogeneia.


title: Amfiktyon

text: Amfiktyon oli alun perin Thermopylain kuningas, joka nai Kranaoksen, Ateenan kuninkaan, ja Pediaksen tyttären. Myöhemmin hän kuitenkin syrjäytti Kranaoksen vallasta julistaen itsensä Ateenan kuninkaaksi. Hänen valtakauttansa kesti 12 vuotta kunnes hänet karkotti Erikhthonios.


title: Amfiktyon

text: Legendan mukaan Delfoin Amfiktyoniliitto, jonka tehtävänä oli suojella ja ylläpitää Apollonin temppeliä Delfoissa ja Demeterin temppeliä Anthelassa Thermopylain lähellä, olisi ollut Amfiktyonin perustama. Liiton kaksitoista jäsentä kokoontuivat Thermopylaissa keväisin ja Delfoissa syksyisin.


title: Going the Distance (vuoden 2004 elokuva)

text: Going the Distance on vuonna 2004 tehty kanadalainen teinikomedia. Brightlight Picturesin tuottaman elokuvan on ohjannut Mark Griffiths. Sen käsikirjoittivat Eric Goodman ja Kelly Senecal.


title: Tune Up!

text: Tune up! on saksalainen hands up -kokoonpano. Bändin jäseninä toimivat DJ Manian ja Yann Peifer (molemmat kuuluvat myös Cascadaan). Markus Beilke (Triffid) kuului bändin alkuperäiseen kokoonpanoon mutta erosi vain hieman perustamisen jälkeen. Ryhmän tunnetuimpia kappaleita lienevät Another Day, Raver's Fantasy sekä Bounce. Tune Up! on myös tehnyt muutamia remixejä.


title: Kontramarssi

text: Kontramarssi oli jalkaväen taistelutaktiikka, jolla pyrittiin luomaan katkeamaton tulitus, vaikka yksittäisen aseen lataaminen vei usein minuutteja. Tavallisesti kontramarssia pidetään Morits Oranialaisen ja hänen kahden serkkunsa keksiminä, kun he 1500-luvun lopulla uudistivat Alankomaiden armeijaa. Ajatus katkeamattomasta tulituksesta oli kuitenkin syntynyt jo aikaisemmin ja ratsuväen vastaava taktiikka karakolli oli syntynyt satavuotta aikaisemmin 1490-luvulla.